text:
Innrás av songkvinnum á Summar Festivalin
Songkvinnurnar Døgg, Bára, Rannvá og Elinborg hava framførslur á Summar Festivalinum í august
Fýra evnaríkar songkvinnur eru nú komnar afturat skránni fyri Summar Festivalin í ár. Døgg Nónsgjógv, Bára Silvansdóttir, Rannvá Álaberg og Elinborg Pálsdóttir hava allar framførslur á landsins størsta tónleikatiltaki í august.
Døgg Nónsgjógv hevur sungið, síðani hon var smágenta, og hóast hon bert er 20 ára gomul, hevur hon verið frammi í føroyskum tónleiki í fleiri ár. Hon skrivar sjálv sangir, og í 2014 varð sangurin Tú tók mína hond heiðraður á FMA tiltakinum. Døgg hevur síðani 2013 givið einstakar sangir út, og í fjør kom hon við útgávu við 8 sangum á.
20 ára gamla Bára Silvansdóttir hevur givið tvey stakløg út, og fyrr í ár kom hon við EP útgávuni Skuggar, ið inniheldur fýra sangir. Sangirnir hjá Báru eru persónligir og byggja á upplivingar og royndir í lívinum.
Elinborg Pálsdóttir hevur eina kenda stórasystur, ið er kend sum songkvinna víðahvar, men Eliborg hevur við útgávum og framførslum eisini víst, at hon er evnarík songkvinna og sangskrivari. 19 ára gamla Elinborg gav í 2013 síni fyrstu stakløg út, og síðani hevur hon eisini útgivið eina EP við fýra sangum.
Rannvá Álaberg hevur seinastu sjey árini verið virkin sum songkvinna í Føroyum. Eftir uppihald á tónleikaskúla í Danmark avgjørdi hon at fylgja sínumtónleikadreymi. Hon skrivar egnar sangir, og hon framførir javnan kring landið.
Summar Festivalurin bjóðar teimum fýra songkvinnum hjartaliga vælkomnum á ársins festival, har tær standa á plakatini saman við eitt nú Lenu Anderssen, Lailu av Reyni og Kristinu Bærendsen.
Rannvá Álaberg – Vitleys
Elinborg – Candle in the night
Bára Silvansdóttir – Hugsar Um Meg
Døgg Nónsgjógv – Blá tár (RACLIP’s Carpet Sessions)


c: text/html

text:
Salmiakk býr úti á bygd í Norðnesi og verður altíð happaður, kanska serliga tí at hann er komin úr býnum út á bygd at búgva.
Tað ringasta er, at hann ongan vin eigur at spæla við, og hetta ynskir hann sær allarmest av øllum. Og so ein dagin flytur Spøki inn í kamarið hjá Salmiakk, og síðan verður alt broytt, tí hann gevur Salmiakk dirvi at standa ímóti ágangi.
Hon, ið skrivað hevur bókina, hevur nógv upp á hjartað. Her verður sagt frá um happing, tunglyndi, skilnað, men eisini um góðsku og tryggleika.
Hóast evnið er álvarsamt, so er bókin ikki syrgilig, men tvørturímóti er hon á tremur við skemti, varma og klikkaðum hugskotum, og so hevur hon fitt av álvara í sær eisini.
Aftur

robotstxt: allowed

filter: keep


text:
CTD kanning
Føroyingar í Íslandi, sum ynskja at verða kannað fyri CTD, kunnu gera hetta antin á Landssjúkrahúsinum í Reykjavík ella á teirri heilsumiðstøð, teir hoyra til. Tey, ið ynskja at verða kannað á Landssjúkrahúsinum, kunnu bíleggja sær tið á Erfða- og sameindalæknisfræðideild á tel. +354 5435070. Onnur kunnu venda sær til sína heilsumiðstøð. Kunning um CTD og vegleiðing um rannsókn av hesum er send út til allar lækna- og heilsumiðstøðir í Íslandi.
Meira kunning um CTD finst á Heilsumálaráðnum.


text:
Landsstýrismaðurin á ráðstevnu um trúarfrælsi og mannarættindi
Mikudagin 22. september luttekur Jenis av Rana, landsstýrismaður í uttanríkis- og mentamálum, á ráðstevnuni ”Trosfrihed - den glemte menneskeret?” á Christianborg, har landsstýrismaðurin skal hava framløgu.
Ráðstevnan verður fyriskipað av felagsskapinum Open Doors í samstarvi við Ullu Tørnæs, fólkatingskvinnu og fyrrverandi ráðharri fyri menningarsamstarv. Á ráðstevnuni luttaka eisini m.a. Ane Halsboe-Jørgensen, danskur kirkjumálaráðharri, og Flemming Møller Mortensen, danskur menningarmálaráðharri.
Open Doors er altjóða felagsskapur, ið arbeiðir fyri at stuðla fólki, sum er forfylgd orsaka av teirra kristnu trúgv. Mett verður, at kring heimin eru meira enn 340 milliónir kristin, ið eru fyri mismuni ella forfylgd orsakað av teirra trúgv.
Sí meira kunning um ráðstevnuna her.


text:
Fyri at styrkja sínar førleikar innan KT-infrakervi hevur Nema keypt fyritøkuna Synack. Hetta er liður í at røkka málinum at gerast Føroya fremsti veitari av KT- og samskiftis loysnum.
Fyri at styrkja sínar førleikar innan KT-infrakervi hevur Nema keypt fyritøkuna Synack. Hetta er liður í at røkka málinum at gerast Føroya fremsti veitari av KT- og samskiftis loysnum.
Synack er ein av fremstu fyritøkunum í Føroyum at ráðgeva um og reka KT-infrakervi. Felagið hevur umleið 80 kundar, herav er ein partur uttanfyri Føroyar. Synack varð stovnað í 2012 og hevur í dag 8 starvsfólk.
“Synack er ein fyritøka við sera sterkum førleikum, royndum og tøkniligum serkunnleika. Fyritøkan virkar á sama marknaði sum vit, og samanleggingin fer at styrkja okkara møguleikar at veita framkomnar tænastur innan KT-infrakervi í Føroyum. Her eru heilt nógvir fyrimunir og synergi við at savna hesar báðar fyritøkurnar” sigur Gudny Langgaard, stjóri í Nema.
Heðin Ejdesgaard Møller, stjóri í Synack, sær eisini stórar fyrimunir í samanleggini: “Vit eru ein lítil fyritøka við sera dugnaligum KT-serfrøðingum. Í Nema verða vit partur av einum nógv breiðari hópi av fólki við ymiskum førleikum, sum harvið verða gagnnýttir nógv betri.”
Starvsfólkini í Synack flyta í næstum niðan á høvuðssætið hjá Nema á Smyrilsvegi.


text:
Ársins mest umrødda útgáva, Fíggjarlógaruppskotið, kom á gøtuna fríggjadagin og nú er tað lisið. Vit kunnu eyðmerkja verkið sum eitt slag av faktión, har veruleiki og ímynd ganga hond í hond, men har eru eisini íblandað drøg av science fiction við undrunarverdum fyriboðanum um framtíðina, eins og verkið er merkt av bæði dramatiskum, episkum og instruerandi tekstaslag. Verkið gerst tó ongantíð poetiskt.
Talan er um eitt serstakt sjangrubland og soleiðis sæð eisini um eitt stílbland. Formurin er merktur av endurtøkum av talrøðum, sum skapa eitt slag av eind og sum stramma tað upp, men sum eisini minnir eitt sindur um dadaismu ella um aðrar ismur við lyndi til tað absurdistiska.
Eg havi hug at siga okkurt pent um innihaldið, og tað verður, at tað altíð er áhugavert at verða mint um hvussu samfelagið er sett saman. At síggja aftur hvussu ein rúgva av feløgum, arbeiðsplássum, organisatiónum og nógv annað mynda tað samfealgið, vit liva í, og hvussu tey fáa í lut eitt tal í part til tess at fata hvussu umráðandi ella óumráðandi, tey eru fyri okkum onnur. Tað er hugtakandi og ræðandi og alt gott um tað, men tá mann hevur lisið eldri partar av av Fíggjarlógaruppskotinum, eru sjálvandi nakrar endurtøkur. Hóast nakrir smáir skelkir koma av og á, verður lesturin so líðandi eitt sindur keðiligur. Tí gleddi eg meg til at koma til tað mest spennandi kapitlið í verkinum, nevniliga § 7. Mentamál. Tað er her vit síggja, hvussu rithøvundurin er settur saman, um her er dýpd, ond og visión og um nøkur ætlan yvirhøvur er við hesum digra verki ella um tað bara er tómt og líkasælt alt.
Tað fyrsta, eg kom í tankar um, snúi seg ikki so nógv um verkið, men um meg sjálva sum lesara. Eg uppdagaði um meg sjálva, at eg eri ein góðlyntur og bjartskygdur romantikari, sum enn gerst bilsin av øllum nullunum, sum eru stødd framman fyri líkindunum hjá Tjóðpalli Føroya fyri at fáa ein pall. Eg haldi næstan ikki, at eg hoyri politikarar tosa um annað enn hvussu ernir teir eru av teirra nationalteatri og hesum havi so eyðsýniliga verið nóg býtt til at trúgva. Sjálvandi er ikki ein tann einasti av samgongulimunum errin av nøkrum tjóðpalli, tað skal mann ikki vera serliga kvikur lesari fyri at gjøgnumskoða.
Tað næsta, sum eg kom í tankar um, var at umsiting av Mentanargrunninum kostar heilar 473 000 kr um árið og har mátti eg noyðast at brúka mín egna fantasi, tí har eru ongar pedagogiskar frágreiðingar í bókini, og tað er jú vanliga gott, men míni ímyndingarevni vórðu av sonnum roynd, meðan eg las.
Men hatta slagið av forargilsi um smábrek hvarv í ein fart, tá eg skilti nakað nógv verri. Meðan einki verður skorið í teimum nógvu pengunum, sum Mentanargrunnurin hevur til umsiting, verður tikið dúgliga av tí, sum Mentanargrunnurin er settur á fold at gera. Nevniliga at tryggja okkum eitt gott listalív her á landi í trivnaði og til gagns fyri okkum øll. Í 2012 fingu tey 6 412 000 krónur til stuðul av føroyskari list og í 2013 verður upphæddin skerd til 5 246 000 kr, ein skerjing uppá góða millión.
Her fall alt til jarðar. Hetta var jú eitt ræðuímynd, sum hevði fingið fullkomiliga katastrofalar avleiðingar fyri føroyska list, og brádliga tykist hetta nýggja verkið mest átøkt eini ræðusøgu. Tí at hugsa sær, um vit tóku listina burtur, um vit brádliga lótu listina fara úr landinum. Eg sá fyri mær hvussu allar hinar paragraffirnar í bókini eisini fóru at hvørva, hvussu arbeiðspláss, feløg osfr. fóru at syndrast saman við listini og hvussu vit øll fóru at hvørva. Eina løtu skalv eg um allan kroppin, men sinnaði meg, tá eg hugsaði: gott tað bara er fiktión.
(IS)
http://www.fmr.fo//Index.asp?pID=A1C13198-1406-41F4-B8BA-CEF9E83285BA


text:
Sjáldsom mynd komin undan kavi
(Trýst á myndina og hon verður størri)
Tann 4. februar 1942 kom eitt týskt flogfar inn yvir Vág. Flogfarið legði leiðina inn yvir Marknoyri og slepti har fýra bumbur. Flogfarið helt leiðina áfram vestur yvir Vág og skutu teir við maskinbyrsu frá flogfarinum, meðan flogfarið fleyg yvir bygdini.
Nú 60 ár seinni er ein mynd komin undan kavi, sum er tikin hendan dagin í februar í 1942, av júst hesum flogfarinum.
Lydia Vestergaard (gift Larsen) var farin út í túni at taka mynd av børnum frammanfyri húsini. Meðan tey standa frammanfyri húsini hoyra tey bumbur bresta, maskinbyrsuskot og larmin frá einum flogfari. Lydia ger skjót av og tá flogfarið flýgur yvir húsunum, tekur hon mynd av tí.
Lydia giftist til Porkeris og hevur myndin verið hjá teimum í Gjørðum í Porkeri øll hesi árini. Og hagani hevur Vágs Sóknar Bygdasavn nú fingið myndina. Torgir Strøm í Porkeri skannaði myndina inn og Rógvi N. Johansen reinsaði myndina.
Leggjast kann afturat, at bert tríggjar av bumbunum, sum flogfarið slepti á Marknoyri, brustu. Tann fjórða varð funnin tá grivið varð út fyri Eldrasambýlinum í Vági. Bumban varð tá flutt í grótbrotið í Porkeri og sprongd.
Kelda: www.vagsbygd.com og Vágaportalurin 20/3-2012


text:
Vit hava nøkur tøk pláss og tí er enn møguligt at søkja inn á nýggju útbúgvingina til námfrøðihjálpara, sum byrjar 18. august.
Við útbúgvingini fært tú vitan um námsfrøði, sálarfrøði, mentan og virksemi, rørslu, útilív og samskifti, innan barna- ella serøki, umframt at tú møtir nógvum spennandi fólkum við sama áhuga sum tú.
Útbúgvingin tekur tvey ár og er væl tilrættaløgd, og er sostatt skipað við undirvísing á skúlanum og fjarlestri og praktik úti í stovnum í Føroyum, soleiðis at teori og praksis verða knýtt saman.
Um hetta hevur vakt tín áhuga, ella tú hevur ivamál, ert tú vælkomin at skriva til okkara á heilsuskulin@skulin.fo.
Meira kunning um útbúgvingina er at finna á heilsuskulin.fo
Heilsuskúli Føroya


text:
Kommunan brúkt meira pengar enn játtað til bygging í miðbýnum
Í vikuni vóru hurðarnar lætnar upp á víðan vegg í nýggju snotiligu íbúðnum í miðbýnum har fjøld av áhugaðum borgarum hava fingið møguleika til at uppliva nýggjastu íbúðirnar í Klaksvík. Harafturat var vitjað í nýggja “pumpuhúsinum” har hjarta í nýggju sjóhitaskipani húsast og í kjallaranum í posthúsinum har kunnað var um nýggja mentanarhúsið, sum ætlanin er at byggja.
Men tey sum hava fylgt arbeiðinum í miðbýnum og sum høvdu væntað at frætt tíðindi um nær íbúðirnar verða tøkar og hvør leiguprísurin er, fingu als einki nýtt at vita.
Í kjallaranum á Posthúsinum bjóðaði varaborgarstjórin, Signhild V. Johannese, vælkomin og gav síðani orðið til arkitektin, sum hevur teknað mentanarhúsið. Hann vísti fram kendar tekningar og myndir av nýggja mentanarhúsinum, men heldur ikki her var nakað sagt nakað um hvussu langt verkætlanin er komin og nær klárt er at bjóða út.
Upprunaliga ætlanin
Tann 31. januar 2013 fær Klaksvíkar Kommuna eftir egnari umbøn eitt tilmælið frá ráðgevarafyritøku, sum umfatar fimm stovnar hjá Klaksvíkar Kommunu. Skúlin við Ósánna, svimjuhøllin, skúlin á Skúlatrøð, KÍ-høllin og Badmintonhøllin. Sambært tilmælinum skuldi samlaða íløgan kosta Klaksvíkar Kommunu 7,5 mió. kr.. Norðlýsið spurdi oljufelagið Magn um eina meting av kostnaðinum fyri eina skipan við orkusparandi kondensoljufýringum og metingin segði at íløgan í nýggju ketlarnar hevði kostað tilsamans 600.000 kr..
Vantandi stýring
Innlitið, sum Norðlýsið higartil hevur fingið, vísir at arbeiði við nýggju sjóhitaskipanini er merkt av vantandi planlegging og ivasamari fíggjarstýring.
Í mars mánaða 2016, skrivar táverandi Tekniski Stjórin í einari frágreiðing til Teknisku nevnd, at man nú er komin eftir at pumpuskipanin, sum eftir ætlan skuldi verða í kjallaranum í bygninginum á Biskupstorginum, ikki passer inn í nýbygda kjallaran. Greitt verður frá at man ætlar at byggja ein nýggjan bygning til pumpuútgerðina og innlit sum Norðlýsið fekk eftirfylgjandi vísti at bygningurin við útgerð og instalatiónum nærkast 10 mió. íroknað fyrireikingararbeiði.
Um hugt verður eftir inniverandi fíggjarárið, so vóru játtaðar tvær milliónir krónur til sjóhita skipanina í miðbýnum, men sum Norlýsið nú skilur eru 6,5 mió. kr. brúktar í ár, sum er 4,5 mió. kr. meira enn býráðið hevur játtað.
Taka vit so arbeiði, sum kommunan stendur fyri í miðbýnum, økið kring nýggju íbúðirnar, vatn kanal, tvær brúgvar, instalatiónir (frárokna sjóhitaskipanina), vóru 7,7 mió. kr. játtaðar. Sum skilst eru útreiðslurnar í 2018 heilar 17,5 mió. kr. sum er næstan 10 mió. kr. meira enn játtað er. Sostatt skal býráði játtað umleið 15 mió. kr. meira til arbeiði í miðbýnum í ár.
Sambært skjølum frá Klaksvíkar Kommunu, var mett at øll miðbýarætlanin, sum er deild sundur í trí byggistig, skuldi kostað 57 mió. kr.
Til og við 2018 hevur kommunan brúkt næstan 40 mió. kr…. í miðbýnum.
Tann parturin av Sjóhitaskipanini, ið er kníttur at sjálvum miðbýnum kostar nú kommununi 14 mió. kr.. Enn hava vit ikki fingið nakra samlaða kostnaðarmeting av allari sjóhitaskipanini fra kommununi. Skipanin er mett at spara býnum 5 mió. litrar av olju um árið tá allur býurin er bundin í skipanina. Men í løtuni verður raðfest at fáa hitaskipanina at veita hita til nýggju íbúðirnar í miðbýnum, so fólk kunnu flyta inn. Síðani er ætlanin at binda Skúlan á Skúlatrøð, fimleikarhallirnar, svimjuhøllina og ítróttahallirnar í skipanina. Men í løtuni er ikki greitt nær tað verður gjørt.
Sambært Dimmalætting, sum skrivaði um miðbýarbyggingina í Klaksvík fyri kortum, so hevur Klaksvíkar Kommuna bundið seg til at keypað handilshølini í veghæddini og ein part av kjallaranum av íbúðarblokkinum fyri áleið 25 - 27 mió. kr. frá Bústøðum, tá bygningurin verður handaður.
Enn er einki at frætta um hvat býráðið ætlar við handilshølunum í miðbýnum.
Frá Bústøðum verður sagt at Klaksvíkar Kommuna og býráðið fara at koma út við eini felags fráboðan um íbúðirnar á Biskupstorginum um tvær vikur.
------
Brot úr fundarfrásøgn frá byggifundi í miðbýnum tann 8. februar í ár í samband við umrøðu av Sjóhitaskipanini:
…. Fíggjarstýringin av hesi verkætlanini er ongantíð sett í system, men nú er ynski/krav komið frá Klaksvíkar Kommunu um, at hetta verður gjørt sum skjótast. Skiljast skal ímillum sjóhitaverkætlanina og miðbýarverkætlanina…..


text:
Víkarbyrgi er gomul landnámsbygd.
Víkarbyrgi varð eftir søgnini løgd í oyði, tá íð Sóttin svarta í 1349 gekk í Føroyum, og lá óbygd til um leið 1830.
Fyrsti maður, sum í nýggjari tíð setti búgv í Víkarbyrgi, var Jógvan Joensen úr Sumba, vanliga kallaður Jógvan eystan Á.
SNEPPAN Í HAMRABYRGI
Áðrenn sóttin svarta kom og legði alt oyði í Føroyum, var Víkarbyrgi av størstu bygdum. Men sóttin ruddaði út í Víkarbyrgi og Hamrabyrgi (tey vóru tá bæði sum ein bygd). Eitt konufólk í Hamrabyrgi, nevnt Sneppan, livdi einsamalt eftir; men hon var vorðin so vill og stygg, at hon fekst ikki upp ímillum fólk aftur. Í Hamrabyrgi varð hon sitandi einsamøll alla sína ævi, og tí gingu menn og kastaðu kjøt niður av einum hamri til hennara, so hon ikki skuldi doyggja í hungri.
Ein toft er enn í Hamrabyrgi, sum rópast Snepphúsið eftir henni.
Fyri nøkrum árum síðan varð bygdin á øðrum sinni síðan landnámið aftur manntóm.


text:
Kunning
22-02-2008 Urguleikarafelagið STATUS 2008 Kut úr ársfrágreiðing:Urguleikarafelagið bleiv stovnað fyri 5 árum síðani við tí endamáli at menna t
14-02-2008 Master Classes í Svøríki Aurora Master Classes 30/4-4/5 2008 in Vänersborg/SwedenViolin – Viola – Violoncello – Piano – Flute
12-02-2008 NORDIC FOLK CAMP við Gjógv Um tú ert millum 10 og 18 ár, spælir eitt ljóðføri og hevur áhuga í at spæla spælimanstónleik, so er
29-01-2008 Klassisk kapping- Berlingske 08 Tilmelding til klassisku kappingina í ljóðførisleiki skal vera Berlingske í hendi í seinasta lagi mi
21-01-2008 Vitja Holstebro 29. og 30 mars. Orkester Efterskolen í Holstebro bjóðar føroyskum musikkskúlanæmingum at vera við á stevnu 29. og 30
15-12-2007 Teori tilm. 5. januar 2007 Næsta ABRSM teoriroynd verður 1. mars 2007. Gjald og tilmelding í seinasta lagi 5.januar 2007Royndir
14-12-2007 Listaleypurin Norðurlandahúsið, Mentamálaráðið og kommunurnar samstarva um eina trý ára royndarverkætlan árini 200
29-11-2007 Vikarur í Vestmanna Okkum tørvar lærara til messingljóðføri í Vestmanna at byrja beinanvegin og fram til 31. januar 2008
05-11-2007 Skeið við Johan Hentze Fríggjadagin 9. november kl 18 heldur Johan Hentze skeið fyri messingnæmingum í musikkskúlanum.Skeið
31-10-2007 Messing í Miðlahúsinum Týskvøldið 30. oktober høvdu Havnar Ungdómshornorkestur og Tórshavnar Messing Kvintett konsert í Mið
11-10-2007 Norðljómur í Sunda skúlum Norðljómur hevði skúlakonsertir í økinum hjá Sunda Kommunu 9. oktober.Skúlarnir fingu vitjan av hesu
12-09-2007 Royndir verða í nov 2007 Royndir í ljóðførisspæli verða í november 2007.Próvdómari frá “Associated Board of the Royal Schools
04-09-2007 Tilmeldingarbløð TilmeldingarbløðTil royndirnar er als ikki loyvt at hava kopi av nótum. Lærarar kunnu venda sær til
14-08-2007 Blásaravikuskifti á Eiði Av tí at Norðljómur fyllir 20 ár ætlað vit at markera árið á ymsan hátt. Í tí sambandi verður í døgu
13-08-2007 Vælkomin í musikkskúla! Musikkskúlin byrjar aftur hósdagin 16. august 2007 og skúlaárið fylgir fólkaskúlanum. Lærarar kunnu
25-06-2007 Akkordeon næmingar Hósdagin í síðstu viku høvdu musikkskúlanæmingar, ið spæla á akkordeon, konsert fyri foreldrum og øð
21-06-2007 Klarinettir í Havnar Kirkju Leygarmorgunin 23.juni verður matiné við Føroya Klarinettorkestri. Á skránni eru vakurt ljómandi kla
15-05-2007 Tilmeldingarblað til Tórshavnar Musikkskúla Tilmeldingablað til Tórshavnar Musikkskúla liggur á vinstra bredda á heimasíðuni – undir "skjøl".
08-05-2007 Leiklutir urguleikara Jens Mortan Mortensen, formaður í Urguleikarafelagnum, metir, at eins og føroyingar hava ein málpoli
03-05-2007 Skúlaorkestur við á stevnu 4. og 5. mai, báðar dagar kl 14, skipar Havnar Hornorkestur fyri árligu musikkstevnuni fyri horn- og
19-04-2007 Musikklærarar Til skúlaárið 2007/2008 søkja vit eftir lærarum til:klaver, sang, gittar, elbas, messing og percussi
18-04-2007 Góð úrslit 8 næmingar úr Føroyum vóru til "Berlingske Tidendes Klassiske Musikkonkurrence 2007", sum varð hildi
12-04-2007 Upptøkuroynd 18.-21. mai 2007 Miðnámsútbúgving.Umsóknarblað til miðnámsútbúgving liggur á vinstra bredda undir "skjøl". umsóknarfr
21-02-2007 Floytuskeið Mikudagin 21. og hósdagin 22. februar verður floytuskeið hildið á Tórshavnar Musikkskúla.Tað er solo
12-02-2007 Teir tveir felags frídagarnir 2006/2007 Skúlaárið í musikkskúlanum fylgir fólkaskúlanum. Í rundskrivi stendur, at í skúlaárinum 2006/2007 ve
08-02-2007 Royndir og metingar Næmingar kunnu fara til próvtøku ella meting hjá Associated Board of the Royal Schools of Music. Pró
23-01-2007 Global stevna fyri skúlatónleik GEF -The World Festival of Creativity in Schools9th editionFinals at Ariston Theatre - Sanremo ITALY
22-01-2007 Søkja eftir lærarum Musikkskúlaskipaninsøkir eftr lærarum at undirvísa íKontrabassi10 tímar um vikuna í Tórshavnar Musik
03-01-2007 Sax í Suðuroy Saxofonspælarar, lærarar og næmingar úr øllum landinum venja og spæla saman í Porkeri í Suðuroy 19.


text:
Barnamentanarheiðursløn Tórshavnar býráðs
Barnabókaheiðursløn Tórshavnar býráðs er bókmentaheiðursløn, sum Tórshavnar býráð letur fyri barnabøkur. Heiðurslønin verður latin sama dag sum Mentanarvirðisløn M. A. Jacobsens, 17. september, ella ein av døgunum beint áðrenn ella beint eftir føðingardag Mads Andreas Jacobsens, í 2011 vóru virðislønirnar latnar 22. september og í 2012 vóru tær latnar hin 20. september.[1] Tvær virðislønir kunnu latast, men nevndin hevur eisini heimild til bert at lata eina ella onga. Virðislønirnar eru 20 000 kr. hvør. Í nevndini fyri heiðurslønina eru fimm limir, sum umboða býráðið, Býarbókasavnið í Havn og skúlabókavørðarnir í kommunalu skúlunum. Barnabókaheiðursløn Tórshavnar býráðs varð latin fyrstu ferð í 1976. Í 2010 varð reglugerðin nakað víðkað og broytt, og heitið Barnabókaheiðursløn varð broytt til Barnamentanarheiðursløn.[2]
Higartil hava hesi fingið heiðurslønina[rætta | rætta wikitekst]
- 2020 Marjun Syderbø Kjelnæs og Rakel Helmsdal[3]
- 2019 Bergur Rasmussen
- 2018 Vár Berghamar Jacobsen[4]
- 2017 Hjálmar Dam og Hanna Flóvinsdóttir
- 2016 Joan Sørinardóttir fyri Hvannpoppkorn og summardáafruktsalat, sum er ein bók við søgum og upplýsandi tilfari um notu, várhagasólju, summardáa, hvonn, smæru og sýru kryddað við uppskriftum.
- 2016 Beinta Johannesen fyri sítt áhaldandi arbeiði at skapa børnum áhugavert tilfar á Bókadeild Føroya Lærarafelags.
- 2015 Eingin
- 2014 Elin á Rógvi
- 2013 Rakel Helmsdal fyri Veiða vind og bøkurnar um Skrímslini
- 2013 Hilmar Joensen[5]
- 2012 Hjørdis Johansen, nevndin segði m.a.: Fjølbroytta og virkna leiklistakvinnan er íbirtari og stigtakari til Dramaverkstaðið, ið hevur mong ár á baki.
- 2011 Føroya Symfoniorkestur, tað varð m.a. lagt til grund at: Okkara symfoniorkestur hevur við konsertum fyri barnagørðum og skúlum og sínum beinrakna tónleikaúrvali loftað teimum yngstu áhoyrarunum kring alt landið.[6]
- 2010 Jensina Olsen fyri tað serliga, hon hevur givið børnunum í tónleiki og sjónleiki.[7]
- 2010 Janus á Húsagarði fyri m.a. bøkurnar um Mosamolis og Mosalisu.
- 2009 Dánjal á Neystabø
- 2009 Búi Dam
- 2008 Marjun Syderbø Kjelnæs
- 2008 Hanni Bjartalíð
- 2007 Bárður Oskarsson[8]
- 2006 Steintór Rasmussen
- 2005 Theodor Hansen
- 2005 Grafik Studio við Inga Joensen
- 2004 Eingin
- 2003 Alexandur Kristiansen
- 2002 Sólrún Michelsen
- 2001 Maud Heinesen fyri barnaskaldskap sín
- 2000 Effie Campbell
- 1999 Eli Smith
- 1998 Lydia Didriksen
- 1998 Knút Olsen
- 1997 Gríma
- 1996 Rakul Helmsdal fyri bókina Tey kalla meg bara Hugo.[9]
- 1995 Edward Fuglø
- 1994 Ella Smith Clementsen
- 1994 Niels Jákup Thomsen Sum ábyrgdarstjóri á Barnablaðnum hevur Niels Jákup Thomsen í fleiri ár staðið fyri einum forvitnisligum, fjølbroyttum og dygdargóðum blaði og hevur hann dugað væl at fylgt tíðini.
- 1993 Jóhannus á Rógvu Joensen hevur sýnt serstaka gott hegni og hug at gera løg til føroyskar barnarímur og -yrkingar.
- 1993 Dansifelagið í Havn v/ Sonju Danielsen og Tórhild Justinussen - Í samfull tíggju ár hava tær báðar uttan íhald borið undir barnadansin í høvuðsstaðnum.
- 1992 Eingin
- 1991 Bjørg Matras Jensen
- 1990 Olivur við Neyst
- 1990 Elin Mortensen fyri bókina Barn undir krígnum og fyri arbeiði hennara at skriva til børn yvirhøvur.
- 1989 Óli Petersen fyri tekningar hansara í Grindavísuni og Jákup á Møn
- 1989 Jákup Berg fyri at hava givið út Barnatíðindi so at siga uttan slit í næstan fimti ár.
- 1988 Oddvør Johansen fyri bókina Skip í eygsjón
- 1987 Pauli Nielsen fyri týðingar hansara av bókunum Abbi er sjórænari, Søgan um blóðreyða súrepli, Gummi-Tarzan, Hodja úr Pjort og Albert.
- 1986 Dropin - forlag við Ingrið Sondum, Bjørg Matras Jensen og Niels Nattestad.
- 1986 Nýlendi - forlag við Jákupi í Skemmuni.
- 1985 Marius Johannesen fyri bøkurnar Føroysk barnaspøl, Jólabókin og týðingar av ævintýrum.[10]
- 1985 Steinbjørn B. Jacobsen fyri bøkurnar Hin reyða ryssan (1979), Maria og rossið (1980) Lív og dýrini (1981), Mia og Eyð (1981), Reyða (1983)og Si og Sú (1985)[11]
- 1984 Ebba Hentze fyri bøkurnar Antonia og Morgunstjørnan, Antonia mitt í verðini og Mamman eigur meg.[12]
- 1984 Elin Súsanna Jacobsen fyri týðingar hennara av bókunum Antonia mitt í verðini og Mamman eigur meg
- 1984 William Heinesen
- 1983 Guðrun Gaard
- 1983 Alexandur Kristiansen
- 1982 Petur Andreassen
- 1982 Christian Høj
- 1981 Martin Næs og Martin Joensen
- 1980 Heðin Brú
- 1979 Óli Dahl
- 1979 Andreas Andreasen
- 1978 Marianna Debes Dahl fyri bókina Burtur á heiði
- 1977 Sigurð Joensen fyri bøkurnar Gráa dunna, Kálvamuan, Lambamæið
- 1976 Steinbjørn B. Jacobsen[13]
Nevndin fyri Barnamentanarheiðursløn Tórshavnar býráðs[rætta | rætta wikitekst]
Í nevndini fyri Barnamentanarheiðursløn Tórshavnar býráðs eru Jógvan Arge, formaður í mentamálanevndini og fastur limur, Malan Hilmarsdóttir, barnabókavørður á Býarbókasavninum, skrivari og fastur limur, Poulina Slættanes og Irdi Danielsen, valdar av býráðnum og Hansina Huusgaard, vald av skúlabókavørðunum við kommunalu skúlarnar í Tórshavnar kommunu.[14]
Keldur[rætta | rætta wikitekst]
- ↑ Torshavn.fo, M. A. Jacobsens virðislønir 2012 latnar 20. september
- ↑ Torshavn.fo, Mentanarvirðislønir verða handaðar 22. september
- ↑ "Lív, Jógvan, Hjalmar, Marjun og Rakel fáa mentanarvirðislønir Tórshavnar býráðs 2020". Tórshavnar kommuna. 8. oktober 2020. https://www.torshavn.fo/tidindi/liv-jogvan-hjalmar-marjun-og-rakel-faa-mentanarvirdislonir-torshavnar-byrads-2020/. Heintað 4. februar 2021.
- ↑ Vang, Vónbjørt (8. november 2018). "Rannvá, Edward og Vár fingu virðislønir". Býaarbókasavnið. https://www.bbs.fo/fo/nyheder/short-news/rannva-edward-og-var-fingu-virdislonir. Heintað 18. januar 2020.
- ↑ Planet.fo, 5 mentanarvirðislønir handaðar í gjár
- ↑ Torshavn.fo, Føroya Symfoniorkestur, Nicolina og Jógvan
- ↑ Sandportal.fo, Jensina Olsen fekk barnabókaheiðursløn Tórshavnar Býráðs 2010
- ↑ Torshavn.fo
- ↑ BBS.fo, Rakel Helmsdal, Barnabókaheiðursløn Tórshavnar Býráðs 1996
- ↑ BBS.fo, Barnabókaheiðursløn Tórshavnar Býráðs 1985
- ↑ BBS.fo Steinbjørn B. Jacobsen, Barnabókaheiðursløn Tórshavnar Býráðs 1985
- ↑ BBS.fo, Ebba Hentze, Barnabókaheiðursløn Tórshavnar Býráðs 1984
- ↑ BBS.fo, Barnamentanarheiðursløn Tórshavnar býráðs
- ↑ Torshavn.fo, M. A. Jacobsens virðislønir latnar 20. september


text:
Tróndur í Gøtu (uml. 945-1035) var sonur Torbjørn Gøtuskeggja og Gudruna og yngri bróður Tollak. Hann búði á høvuðsetrinum hjá Gøtuskeggjaættini í Gøtu í Eyturoy, var ríkur fríbóndi og umboðaði ikki útlendskt vald. Eingin kona verður nevnd í FS, men tað verður nevnt, at hann eigur eina dóttur. Hann legði alt Føroyaland undir seg og allar ognirnar hjá Havgrími og Bresti og Beini, tá ið teir vóru falnir. Hann ráddi einsamallur í oyggjunum, meðan Sigmundur var í Noregi.
Um útsjóndina verður sagt, at hann var stórur maður av vakstrarlagi, reyðhærdur og reyðskeggjaður, frøknutur í andlitinum og grefligur í ásjón (VUH:5).
Lyndiseyðkenni hansara verða í beinleiðis lýsing søgd at vera: dapur í huga, skjóttonktur og gløggur, svikafullur í øllum brøgdum, ódællur (óreinur) og ilskur við smámenn, blímæltur við yvirmenn, men hugsaði altíð um svik (VUH:5).
Hann fostraði og skúlaði høvdingaevnini upp á høvuðsetrinum í Gøtu.
Tróndur verður óbeinleiðis lýstur ígjøgnum alla søgugongdina. Hann er tann persónurin, ið er við frá byrjan til endan. Hansara atburður váttar beinleiðis lýsingina av honum. Hann er strategur, taktikari, hevur altíð hugsað longri enn hini, hevur altíð duldar ætlanir, tilrættaleggur altíð og vinnur tí á mótstøðumonnum og fær sín vilja.


text:
Gosbað.fo ynskir at veita heildarloysnir, tá talan er um gosbað og góða tænastu um reinføri og viðlíkahald av vatnið og sjálvum gosbaði.
Endamálið er, at kundar okkara kunnu fáa eitt ávíst úrval av dygdarvørum, sum eru royndar í Føroyum, okkara grannalondum og annars um allan heimin, við góðum úrslitum.
Vit taka fegin ímóti fyrispurningum um aðrar vørur enn tær, sum vit hava her á goymslu og heimasíðuni.
Hetta kann vera við til at lyfta støðið og á tann hátt at lata okkum vita, hvør tørvur er á ymsum vørum, sum eru í tráð við verandi vøruúrval.


text:
Fyrst skal eg vegna Ítróttasamband Føroya ynskja Klaksvíkar Ítróttarfelag, KÍ, hjartaliga tillukku við teimum 100 árunum. Eisini vil eg takka fyri, at Hjørdis og eg vóru boðin við í hesa stórfingnu veitslu tykkara.
At eitt felag røkkur so høgan aldur, er í sjálvum sær eitt bragd. Og eisini er tað besta dømi um, hvat samanhald og felagsskapur kunnu útinna, tí KÍ hevur upp gjøgnum øll hesi ár hvílt á herðunum á teimum, ið hava skiftst um at bera byrðuna.
Okkurt høvdu teir gomlu sagt, høvdu vit havt teir ímillum okkum í kvøld. Tað, sum byrjaði í tí smáa aftanfyri í handlinum á Biskupstøð ein seinnapart fyri 100 árum síðani, er í dag ein av sterkastu felagsskapum, Føroyar hava fostrað.
Gott høvdu klaksvíkingar fingið í beinið, tí tá spælt var um føroyameistaraheitið á fyrsta sinni í 1942 vann KÍ. Og Klaksvíkar Ítróttarfelag helmaði ikki í, men bygdi sær stútt og støðugt eina sigursrøð, sum í dag er stórt prýði fyri felagið.
Fleiri ferðir vann KÍ meistaraheitið á rað og var størsti maktfakrorur í føroyskum fótbólti. Ja, tað tók havnarmonnum heili 32 ár at fáa bilbukt við 66-liðið, sum í allar ævir skrivaði seg í føroysku fótbóltssøguna við sínari stóru teggju av FM-heitum!
Og í hesum javnstøðutíðum eru tit í Klaksvíkar Ítróttarfelag mestsum farin í hina grøvina, tí við fimm meistaraheitum á rað eru kvinnurnar hjá tykkum bjartasti vitin á føroyskum fótbólti, nú vit skrivað 2004 og tit hava eina heila øld á baki.
Tit hava eisini sum einasta felag í landinum í fleiri ár sent kvinnulið tykkara út í Europa at umboða – ikki bara Klaksvíkina og KÍ – men allar Føroyar. Hetta er eisini eitt bragd, tit seint verða gloymd fyri. Hetta er flott, KÍ!
Í 1992, tá føroysku fótbóltsfeløgini á fyrsta sinni fóru út í Europa, var KÍ sjálvandi við, og hóast vit kanska ikki eiga so nógv góð úrslit har, so eigur KÍ fleiri av teimum, ið eru.
Hvør minnist ikki, hvussu Olgar Danielsen – sum higartil einasti føroyski spælarin – fyri skjótt tíggju árum síðani skoraði hat-trick á Svangaskarði ímóti Maccabi Haifa? Jú, sanniliga hevur KÍ skrivað søgu bæði her og har!
Tit, ið dagliga stríðast í felagnum og hava tykkara gongd millum øll hesi ungu, ið spæla bólt fyri KÍ, eiga ongantíð at gloyma, at tit eru partur av nøkrum stórum. Tit – øll somul – eru ein risi og ein dynamiskur kraftmiðdepil í føroyskum ítrótti yvirhøvur!
Alt hetta stóra sjálvbodna arbeiðið er kanska ikki altíð líka hugaligt at fara í holt við, tí viðhvørt kann tað taka eina løtu at síggja úrslitini. Men tey koma, tá arbeitt verður miðvíst, og tað hava ikki minst tit í KÍ víst.
Uttan dyggan stuðul millum klaksvíkingar og norðingar høvdu tit ongantíð verið komin so langt, sum tit eru, men tað hevur mangur sannað, at tit eiga kanska Føroya bestu áskoðara- og viðhaldsfjøld, ið hevur víst tykkara stolta felag trúskap sum fáur – bæði í viðgongd og mótgongd.
Og tá tit fáa alt tað at ganga upp í eina hægri eind, sum tit gera inni á vøllinum og stuðla uttan fyri vøllin, kemur eingin í nánd av KÍ. Í hesum eiga tit nakað, ið mong onnur munnu øvunda tykkum, men farið væl við tí, tí tað er ein dýrgripur!
Øld er farin,
men nýggjar bíða.
Við hegni og hugflogi
er væl lagt til rættis
– sigrar fingnir til høldar
til heiður fyri einstakling,
felag og bý.
Alvin er vaksin til mans
og fljóðið fremur avreksverk.
Avbjóðingar bíða og kappar eru til reiðar brøgd at fremja.
Gott er grundstøðið, ið lunnar eru lagdir á,
so tryggur gongur mansvaksni unglingin móti nýggjum málum
– stuðlaður og styðjaður av trúgvum vinarskara.
Glæsilig var fortíð og bjørt er framtíð.
Við hesum vil eg vegna Ítróttasamband Føroya takk tykkum í Klaksvíkar Ítróttarfelag fyri alt tað, tit hava gjørt fyri føroyskan ítrótt hesi fyrstu 100 árini hjá felagnum.
Og so vil eg ynskja tykkum alt tað besta í framtíðini, nú KÍ longu er farið undir næsta 100 ára skeiðið!
Takk fyri!
Heðin Mortensen
ÍSF forseti


text:
Leygardagin klokkan 15:00 verður fyrsta bríkslið hetta kappingarárið. Alt byrjar í Runavík har TB verður gestur hjá NSÍ.
Í fjør gjørdist NSÍ nummar trý meðan TB bleiv nummar átta. Sum so oftani fyrr var tað NSÍ, ið átti toppskjúttan farna kappingarár, tá Klæmint A. Olsen gjørdi 26 mál í Betri Deildini. Hann er aftur við í ár og hevur uttan iva framvegis somu svongd, so her er heilt vist ein maður, ið okkara miðverja má vera ansin.
TB liðið hevur verið fyri stórum útskiftingum og verður nú av Ekstra Bladet umrøtt sum danskerhold, sum danir hava fyri vana at gera, so skjótt onkur dani er á einum liðið. Hetta at TB hevur danskar leikarar er so ikki nakað nýtt og hava nógvir danir umboða felagið gjøgnum ár og dag.
Upptaktin til kappingarárið hevur verið heldur øðrvísi enn vant orsaka av COVID-19-støðuni kring allan heimin og eisini í Føroyum. Kappingin átti at byrja longu fyri tveimum mánaðum síðani, men hetta bleiv av ongum – men nú verður lagt til brots. Av tí at upptaktin hevur verið ávirka av COVID-19, so er einasti lutfalsliga nýggi dysturin sum TB hevur leikt ein venjingardystur ímóti HB fyri tveimum vikum síðani, tá vann HB 1-0.
Uppstillingin á TB-liðnum hendan dagin var soleiðis:
Frederik Mehder
Musah Armah - Ndende Gueye - Rasmus Møller - Sebastian Kroner
Dánjal Godtfred - John Villy Wøldike Leo - Rógvi Joensen
Samudeen Musah - Ken Fagerberg - Einar Thorsteinsson
Seinni komu hesir inn: Nicolaj Johanessen, Jens Erik Bruhn, Havar Albinus og Jóhan Thomsen.
Toppskjúttin hjá TB, Stefan Radosavljevic, valdi undir farna kappingarár at royna nýggjar leiðir og sostatt eru tað millum annað sviin Ken Fagerberg og nýggi danin Mads Raben, ið skulu finna vegin til netmaskarnar.
Sí annars hópin til hetta kappingarárið her, við myndum av liðnum og leikarunum.
Upptaktin hjá útlendsku miðlunum hevur ikki skorta fyri ymiskar samanberingar og hevur TV2 Norge fingið Rógva Baldvinsson at viðmerkt føroysku deildina. Hetta hevur millum annað ført við sær, eina samanbering millum okkara Poul Ingason og eina blanding av Diego Costa og Pepe... Bara tað er á teirra bestu døgum 🙂
Sum nakað nýtt í ár, er møguligt at síggja dystin stroymdan ymsa staðni. Televarpið hevur dystin á Rás 1 og harvið ber til at síggja hann har uttan at gjalda. Umframt Televarpið hava Ekstra Bladet og TV2 Norge keypt rættindi til dystir í Betri Deildini. Eisini hevur Televarpið gjørt avtalu við felag sum stroymir ítrótt til veddingarfyritøkur. Áhugin fyri fótbólti hjá fótbóltshungrandi fólki kring heimin hevur sanniliga rakt føroyar og Betri Deildina.
Koyr á TB! Eina ferð, altið!


text:
Tjóðraði pallurin
2021-07-23 13:29
“Um at vera menniskja” var seinasti leikur, ið varð settur upp á Tjóðpalli okkara. Síðani seinastu framførslu av nevnda leiki, hevur ikki eitt kis verið at hoyrt frá okkara Tjóðpalli.
Hetta eru í skrivandi stund 171 dagar síðani!
Einsamalt er hetta eitt fullgott tekin um, at hóast okkara Tjóðpallur kann liva við somu leiðslu í 20 ár, so kann hann ikki virka uttan so, at tær fakkønu kreftirnar eru um hann eisini.
Og tað er júst hetta vit eru vitni til í dag!
Allarstørsti parturin av leiklistarligu elituni her heima, er nú farin frá søkkandi skútini, tí hon ikki longur vildi at arbeiða undir somu leiðslu aftaná 15 ár.
Setanarmyndugleikin bjóðaði hvørki áskoðarum ella starvsfólki nakra sum helst broyting, tá nýggjur skipari skuldi setast, hóast stórur partur av umhvørvinum í langa tíð hevði givið greið tekin um, at hetta var neyðugt, um framburður skuldi tryggjast.
Nei, hann fylti sama leiðsluliga brennievni í Tjóðpallin, sum hann hevði gjørt tey undanfarnu 15 árini, við teirri avleiðing, at kumpasleysa skútan fullkomuliga er steðgað upp og tykist nú søkka longur og longur niður, fyri hvønn dag ið gongur.
Sum ein niðursligin nevaleikari liggur Tjóðpallurin nú til háð og spott, og tykist ikki at hava evni, til at reisa seg uppaftur við egnari kraft.
Skommin niðri á Tjóðpallinum er nú blivin almenn, og verður dagliga sýnd á sýnisglugganum “tjodpallur.fo”.
Leikurin ber heitið “Onki” og hevur í skrivandi stund vart í 171 dagar, og í hesum tíðarskeiðið hevur Tjóðpallurin fingið út við 3 milliónur krónur í almennari rakstrarjáttan.
Hvussu leingi afturat fer Tjóðpallurin at standa við opnari splittu og vísa leikin “Onki” fyri fullsettum almenningi?
Eg veit lítið um tað at vera menniskja
Enn minni um tað at vera Tjóðpallur í hesi løtu. Eg veit tó eitt.
Tjóðpallurin er í dag úti fyri sínum størsta hóttafalli nakrantíð. Og meðan hetta fallið gálvar beint upp í andlitið á honum, eigur hann ongan vaksnan at ansa eftir sær.
Hann er eins og eitt pinkubarn, sum er mist á gólvið áðrenn tað hevur lært at ganga. Og nú standa tess avvarandi hjálparleys og hyggja at, meðan tey inniliga vóna, at hetta barnið á onkran gandakendan hátt kann koma upp á føtur sjálvt. Eins og útslidni nevaleikarin, sum roynur at finna eitt reip at hála seg upp við, hóast hann liggur niðursligin mitt í ringinum.
Tjóðpallurin hevur v.ø.o. ikki longur nøkur vaksin menniskju við sína lið, ið kunna tryggja hansara framtíð og eksistens.
Hann er umsíður so nógv viknaður í tign og undirtøku, at teir politikkarar, sum altíð hava vilja sæð hann 6 føtur undir mold, nú væl kunnu finna dirvið at taka tann politiska bløggaran fram.
Ja, hetta ljóðar sum okkurt, sum bert kann henda í einum framtíðarfilmi. Men hinvegin, hvat skuldi kunna forða fyri tí í dag?
Um nóg stórur vilji er fyri at draga tann politiska knívin at barkanum hjá hesum slørandi nevaleikara, hvør fer tá at stilla seg í vegin?
Ja, hvør hevði vart okkara Tjóðpall í dag?
Og er nakað eftir at verja?
Er hetta á nakran hátt eitt listarligt Notre Dame, sum fólk høvdu farið út á gøtuna fyri at vart?
Neyvan!
Hví?
Tí Tjóðpallurin gjørdist ongantíð tann leiklistarligi miðdepulin, sum so nógv av okkum høvdu vóna.
Langt frá!!
Dreymurin sum brast
Arrogantur politikkur, fyrisitingarlig lista-analfabetisma og í heila tikið inkompetent leiðsla, hevur m.a. havt við sær, at mann sjálvdan hevur evnað at spurt tey røttu um ráð í avgerandi løtum Tjóðpallsins.
Enn minni duga at tikið tey leiklistablindu vekk, tá hesi av onkrari, ja heldur margháttligari grund, hava staðið í avgerandi positiónum og uppá giss viðgjørt framtíðina hjá okkara Tjóðpalli.
Hetta við teirri avleiðing, at Tjóðpallurin ongantíð hevur eydnast í leiklutinum, sum eitt listarligt vakstrarhús, ið gevur yrkisleiklistini tær vitugu veingir, sum eru garanturin fyri einum alsamt mennandi leiklistaumhvørvi í Føroyum.
Tað eru tó enn tey, ið ganga runt við einum spíðsborgarligum teaturkikara, hvørs fyrigyklaða sjón fortelur teimum, at Tjóðpallurin enn er og altíð hevur verið okkurt slag av hámentaðum ævintýri, har eingin betalur prísin fyri at halda skroypiligu facaduni uppi.
Um hesi taka kikaran niður, bert eina lítla løtu, eigur ikki at vera torført hjá teimum at síggja, at okkara Tjóðpallur ongantíð hevur verið nakað annað, enn ein dreymur, sum doyði longu í føðingini!
Í veruleikanum er hann ikki annað, enn ein 20 ára gomul fyribilsloysn, sum í ein stóran mun hevur megnað at rokkið einum rímuliga høgum støði, og í løtum serstakliga høgum, tí har altíð hava verið nokk av undirbrotligum odda-listafólki, ið hava syrgt fyri at hildið honum flótandi.
Eisini tá tey sjálvi hava stríðst undir vatnskorpuni!
Hann hevur snøgt sagt ongantíð livað upp til ta visjón, tankar, vilja og leiðsustøði, sum lógin um Tjóðpallin legði upp til, tá hon á sinni bleiv smíðað, við listarondini sum verja.
Og hetta alt sæst best aftur í, at Tjóðpallurin í dag, mest av øllum, minnur um okkurt slag av hybridiskum kryplingi, sum akkurát megnar at halda sær omanfyri listarliga frostmarkið, tí nøkur passaliga kroyst listafólk á sømiliga høgum støðið, við altsamt longri millumbili, velja at trína fram á tess forsøgdu fjølum.
Himmalrópandi sjónligt
Tað fyrisitingarliga, politiska og leiðsluliga forráðilsi mótvegis Tjóðpallinum, er nú vorðið so himmalrópandi sjónskt og oyðandi, at tað skríður kalt niðureftir bakinum á tí føroyska listatilvitinum.
Vit nýtast bert at seta okkum nakrar fáar grundleggjandi spurningar, fyri at síggja, hvussu ring støðan í veruleikanum er. Hesir spurningar kunna vera soljóðandi:
“Hvørjar eru visiónirnar hjá hesum stovni?”
“Hvar er í heila tikið framleiðslan blivin av?”
“Hvørjar stovnar, fyritøkur, arbeiðspláss o.o. hevur Tjóðpallurin í dag eitt samstarv við?”
“Hvar er tað kreativa forumið, sum kundi gjørt Tjóðpallin til ein savnandi depil?”
“Hvar er skráin fyri komandi leikir og tiltøk annars?”
Um ivin enn er til staðar, hygg so eftir, hvat í hendir uttanfyri Tjóðpallin júst nú.
Meðan Tjóðpallurin er farin í sjálvboðið híð mitt í eini blómandi summarhálvu, stríðast ymisk yrkisleiklistafólk við at halda føroysku leiklistaskútini flótandi, við at gera egnar verkætlanir og leikuppsetanir aðrastaðni.
Fyri tær relativt fáu krónurnar, ið ymisk fríyrkisleikfólk fáa skavað saman aðrastaðni frá, megna hesi at skapa tann størsta partin av tí, ið verður skapt innan yrkisleiklistaøkið í dag. Nógv tann størsta partin!
Og hetta er fullkomuliga paradoksalt, tá havt verður í huga, at tað jú er Tjóðpallurin, sum situr á tí veruliga kassanum, og fær uml. 6 milliónir av almennum krónum um árið.
Okkara Tjóðpallur flaggar í dag á hálvari stong.
Tað, ið hevur togað flaggið niður, er eitt leiklistarligt gáaloysi, sum frá fyrsta degi av, hevur verið blástemplað frá hægsta myndugleika.
Sami blástemplandi myndugleiki, sum nú vil hava eitt Tjóðleikahús fyri út við 1/2 milliard upp at standa, uttan á nakran hátt at tryggja, hvussu ein professionel arbeiðsmentan kann verða klár til ta tíð, og virka í somu løtu, sum flutt verður inn.
Og trúgv mær; tað verður hetta, sum verður tann avgerandi munurin ímillum eina succes og eina fiasko hjá einum komandi Tjóðleikahúsi.
Hevði tað gingið í føroyskum landsliðsfótbólti?
Eins og í landsliðsfótbólti, tørvar okkara elituleiklist ta allarbestu leiðsluna og umstøður, sum fáast kunnu.
Hví halda flestu politikarar, at tað er í lagi at hava eina leiðslu og hartil hoyrandi umstøður á okkara Tjóðarinnar palli, sum okkara landsliðsfótbóltur sannlíkt ikki hevði vágað sær at virka undir, við ótta fyri at ligið sum ein niðursligin nevaleikari aftaná hvønn dyst?
Hvussu kann tað bera til, at mann heldur, at tað er í lagið at fara við okkara mest innovativu yrkisleiklistafólkum uppá ein so mannminkandi hátt?
Hava vit ikki betri uppiborði?
Vit, ið hava barst hart fyri at koma hartil, sum vit eru, og har summi av okkum komu inn á skúlar, sum bara 1 av 100 koma inn á.
Hetta einsamalt mátti verði grund nokk til, at vit yrkisleikarar hava uppiborðið tær bestu umstøðurnar og dugnaligastu leiðsluna afturat okkum, so vit aftur og aftur kunnu brilliera á einum palli.
Tí, tað er hóast alt tað, sum vit verða goldin fyri at gera!!
Til øll tykkum, sum onkusvegna kunna gera okkurt!
Tað finnast løtur í lívinum, tá ein stendur í valinum ímillum at gera tað, ein hevur rætt til og tað rætta. Altso ímillum tað, sum jurain loyvir og tað, sum etikkurin loyvir.
Avgerðin at seta núsitandi stjóra fyri 4. ferð kann við stórum jurasnildni “møguliga” forsvarast juridiskt.
Tó so, reint etiskt var og er avgerðin so blóðskeiv, sum hon kann verða. Lat ongan iva vera um tað.
Hetta sæst best aftur í teimum sorandi avleiðingum, sum hendan avgerðin hevur havt fyri nærum alt leiklistaumhvørvið í Føroyum
Eg fari tískil innliga at heita á tykkum, sum á nakran hátt kunna verða við til at gera ein mun her, um at hjálpa Tjóðpallinum uppá føtur aftur.
Hetta fæst einans við, at fáa avgerðina um seinastu stjórasetanina hja Tjóðpallinum úr gildi aftur og síðani lýsa stjórastarvið leyst av nýggjum, soleiðis, at ein tíðarhóskandi leiðsla, kann stíga fótin inn um gáttina hjá hesum potentiella mentanarrisa í Føroyum.
Vit hava ikki ráð til at lata tann djarvasta og mest skapandi partin av yrkisleiklistini vála úti í kuldanum longur. Tí, so leingi tey eru heimleys, er yrkisleiklistin heimleys.
Um vit skulu gera okkum eina vón um, at flyta inn í eitt komandi Tjóðleikahús, við einum innihaldi, sum vit bara nøkulunda kunna vera errin av, muga vit geva yrkisleiklistini tær sømdir og umstøður, sum hon kann kenna seg heima í.
Og jú longri vit bíða, við at taka djarvar avgerðir á hesum økinum, jú longri eru vit burtur frá einum veruligum Tjóðleikhúsi.
Bárður Persson


text:
Í Sumba bar tað á, sigur gomul frásøgn, at eina ferð, sum smábørn vóru úti og spældu síðla á degi, hvarv ein genta burtur. Pápi hennara nevndist Mikkjal á Liða. Leitað varð eftir barninum leingi, men alt til einkis; myrkrið kom á, og so var øll leiting givin yvir. Um náttina droymdu bóndin á Liða og kona hansara, at tey skuldu ikki leita eftir gentuni: Nykurin í tjørnini hevði tikið hana, men tey skuldu geva seg væl og ikki vera forharmað; so skuldu tey hava eydnu við sær í øllum lutum uttan við dreingjabørnum; men dyrnar áttu altíð at horva ímóti kirkjugarðinum, sum tær gjørdu nú, og ikki vera vendar; annars skuldi eydnan víkja frá aftur. Tá ið tey høvdu droymt hetta, royndu tey at geva seg til tols. Tey áttu fýra dreingir, sum allir doyðu, men alt annað vignaðist teimum væl. So góða eydnu hevði Mikkjal við korni, at tá ið strúgvin var sópaður út, var hann so nógvur, at heil lombini vóru innaní, og ikki varð ansað eftir slíkum, fyrr enn lombini vóru funnin rotin í køstinum. Ofta varð tí sagt við ein, sum var nakað illgjørdur: »Strúgva so væl burtur úr hálminum! lat vera so reint!« Hinir bøndurnir vóru so avundsjúkir inn á hann, at teir vildu ikki lata hann fáa veðragjóling og vardu fyri, at gjólingur skuldi ikki koma til seyð hansara; men eydna Mikkjals var so góð, at næstan hvør ær hansara var tvílembað. Hálvthundrað ær Mikkjals stóðu eina ferð innikavaðar í ein mánað á niðasta hæli í Brunabergi, áðrenn tær sluppu upp aftur.
Mikkjal átti jørð í Hovi. Tá ið hoyggið var innborið har, og tað leið so mikið út á heystið, at neyt skuldu vera innibundin, tók Mikkjal neytsbandið, bant um hálsin á tveimum kúnum og bað tær fara til Hovs. Tær fóru beinan vegin, og uppsitarin í Hovi tók so og bant tær til hælin. Har stóðu tær um veturin, til hoyggið var uppetið; so varð bandið bundið aftur um hálsin á teimum og báðar sendar suður aftur uttan fólk og uttan fylgi til Sumbiar.
So leingi sum Mikkjal livdi, vóru dyrnar á Liða ikki vendar, og eisini eftir deyða hansara stóðu tær leingi. Men so giftist ein drongur á Liða við einari gentu vestan úr Stovu; hon fekk hug at venda durunum til at stytta um vegin heim til foreldrini, og tá var eydnan burtur alt fyri eitt. So varð við aftur vent, men eydnan kom ikki aftur.


text:
Virksemi í Vøggustovuni, Barnagarðinum og Frítíðarskúlanum hjá Nes kommunu verður skert frá mánadegnum 16.03. 2020, og í fyrstu atløgu í 14 dagar fram.
Frá mánadegnum verður dagstovnavirksemi bert opið fyri børnum, hvørs foreldur skulu røkja arbeiðsligar skyldur, ið neyðugar eru í samfelagnum, og tí hava tørv á dagstovnavirksemi til teirra børn.
- Hetta er galdandi fyri børn í vøggustovu og barnagarðs aldri, sum lúka krøvini omanfyri.
- Børn í frítíðarskúlaaldri, 1. og 2. flokkur, kunnu koma í frítíðarskúla seinnapart, um tey lúka krøvini omanfyri.
Í hesum sambandi skulu foreldur, ið hava tørv á dagstovnatilboði, boða frá hjá dagstovnaleiðaranum, nær tey hava tørv á dagstovninum og við hvørji orsøk.
Hetta skulu foreldur gera í seinasta lagi kl. 13. fríggjadagin 13.03.2020, so virksemi kann skipast.
Vøggustovan og Barnagarðurin, Sheila, telf. 222042
Frítíðarskúlin, Eydna, telf. 565023
Dagstovnaleiðarin á hvørjum stovni skipar virksemi soleiðis, at hesi eru undir mest møguligari trygd og til minst møguligan ampa fyri børn og starvsfólk.
Nes kommuna
Jóhannus Danielsen, borgarstjóri


text:
Arbeiðs- og brunaeftirlitið hevur lagt til rættis eina nýggja og meiri umfatandi hagtalsgreining av dátum hjá…
Tag: Arbeiðs- og brunaeftirlitið
Arbeiðs- og brunaeftirlitið gevur út nýggja vegleiðing um arbeiði hjá børnum og ungum undir 18 ár.
Nú summarfrítíðin er byrjað og nógv børn og ung fara til arbeiðis, hevur Arbeiðs- og brunaeftirlitið…
Frávik kunnu gerast frá ásetingunum um hvílitíð
Arbeiðsumhvørvislógin ásetur, at frávik kunnu gerast frá reglunum um hvílitíð og frísamdøgur, tá viðurskifti eru, ið…
Reinføri á arbeiðsplássinum
Fyri at tryggja arbeiðsplássið og starvsfelag ímóti coronavirus er tað týdningmikið við góðum reinføri. Vaska tær…
Kunningarskriv: Tillagingar í virkseminum hjá Arbeiðs- og brunaeftirlitinum vegna coronavirsu
Eftir boðum frá Føroya Landsstýrið er virksemið hjá Arbeiðs- og brunaeftirlitinum tillaga fram til mánadagin 30.…
Arbeiðs- og brunaeftirlitið, Taks og Politiið í Føroyum framt fyrsta eftirlitsátakið við útlendskari arbeiðsmegi
Dagarnar 10.-11. desember framdu Arbeiðs- og brunaeftirlitið, Taks og Politiið í Føroyum eitt samskipað eftirlitsátak við…
Avtalað við atliti til sosialari dumping
Kunningarskriv Arbeiðs- og brunaeftirlitið, TAKS og Politiið í Føroyum eru farin undir samstarv at gera eftirlit…
Arbeiðs- og brunaeftirlitið, arbeiði er nú komi á mál
Á heysti í 2018 fór Arbeiðs- og brunaeftirlitið í holt við at gera føroyskar eftirkanningarlistar til…


text:
ICDP 1. stig. Egnir Relatiónsførleikar
ICDP 1. stig. Egnir Relatiónsførleikar
Málbólkur fyri skeiðið:
Henda útbúgvingin er ætlað námsfrøðingum, lærarum, stuðlum og hjálparfólki. Kunngjørt verður seinni, nær skipað verður fyri skeiðum stílað øðrum fakbólkum.
Útbúgvingin fevnir um:
- granskingargrundað ástøðir (serliga úr menningarsálarfrøði og positivari sálarfrøði), sum vísa á relatiónina sum grundarstein undir læring, menning og trivnaði
- greining og grundan um, hvussu tín refleksiva sjálvtilvitan og sensitivitetur mennast í samanspælinum við onnur.
Útbúgvingardagar
Undirvíst verður í bólkum við í mesta lagi 18 luttakarum á Fjarlestrardeplinum í Vági týsdagar frá kl. 8.30-14:45.
Talan er um seks undirvísingardagar býttir út á hálvt ár:
Undirvísingin fevnir eisini um ymiskt verksetingarvirksemi og videobrot.
1. dagur Innleiðsla í ICDP (1. mars)
2. dagur Resursuorienterað kollegialt feedback (15. mars)
3. dagur Tann kensluliga samrøðan. (5. apríl)
4. dagur Tann meiningarskapandi samrøðan. (26. apríl)
5. dagur Tann leiðbeinandi samrøðan. (10. mai)
6. dagur Professionellur relatiónsførleiki (31. mai)
Tín úrtøka
Við hesi góðkendu útbúgvingini verður miðað eftir at menna tínar professionellu relatiónsførleikar, so tú fært:
- betri førleikar at eygleiða, lýsa og greina samanspæl
- betri teoretiska fatan av tí relatións- og resursuorienteraða arbeiðinum
- størri tilvitan og sensitivitet við atliti at samanspæli við borgarar og starvsfelagar
Undirvísari er Ugur Kevioglu ICDP lærari fyri Barnabata.
Kostnaður: kr. 7850,- fyri hvønn luttakara.
Við í prísinum er døgurði, bók, undirvísingartilfar og atgongd í hálvt ár, frá tí at útbúgvingin er lokin, til KursusAppén Relatuz, sum savnar videobrot, notur og venjingar.
Undirvísingartilfar
Bókin “Professionel Relationskompetence”, Anne Linder 2016, Dafolo, er við í skeiðskostnaðinum.
Freistin at tekna seg er t. 26. august við ein teldupost til arnfrid@barnabati.fo


text:
Krystallstubbi (stubbafiskaættin)
Crystallogobius linearis (Düben, 1845)
Stødd: Rognafiskar verða upp í 4 cm og siljafiskar 5 cm.
Dýpi: Hann er úr fjøruni og út á 400 metrar. Eisini nakað uppi í sjónum í torvum.
Litur: Hann er glærur, er litleysur og kroppurin er næstan krystallklárur, tó einstakir svartir smáblettir eru her og har. Tá fiskurin er deyður, hvítnar hann. Á livandi krystallstubba sæst innvølurin, og hjartað sæst sláa. Ryggjargeislarnir hómast eisini kámt.
Teinar: R1 siljafiskar II-II; R1 rognafiskar 0 ella kryplaðar; R2 I + 18-20; G I + 20- 21.
Lýsing: Kroppurin er langur, samankroystur um síðurnar og er roðsluleysur. Hann hevur tvær ryggfjaðrar og eina gotfjøður. Gotfjøðurin og aftara ryggfjøður eru serliga langar, sterturin er breiður og eitt sindur innbogin. Kynini bæði eru nakað ymisk. Fremra ryggfjøður á siljafiskunum er væl vaksin og hevur tveir teinar. Búkfjaðrarnar eru samanvaksnar, ein skræðulepi er millum fjaðrarnar frammantil. Á rognafiskunum eru hesar fjaðrar kryplaðar. Rognafiskar eru tannleysir. Siljafiskar hava eitt rað av tonnum, og í gýting fáa teir tvær tøkutenn fremst í undirkjaftinum.
Eyðkenni: Krystallklári fiskurin, støddin og ryggfjaðrarnar.
Týdningur: Hann hevur ikki vinnuligan týdning.
da: Krystalkutling, en: Crystal goby, no: Krystallkutling, tý: Kristallgrundel
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Tryggja ríkisborgaraskapin
10. september 2018
Sambandsflokkurin vil útvikla Ríkisfelagsskapin, og fáa hann meira rúmligan og progressivan
Nú fleiri flokkar ynskja loysing frá Danmark, er spurningurin um ríkisborgaraskapurin kann missast.
Sambandsflokkurin vil fegin hava Uttanríkisheimildarlógina broytta. Hon var sett í verk í 2005 og hevur líka síðani virkað sum eitt hegn rundan um Føroyar. Lógin vísti seg skjótt at verða ein forðing fyri at fáa víðkaðar heimildir á uttanríkispolitiska økinum.
Heldur enn at hava hetta stikið um Føroyar, skulu vit hava møguleika at útvikla okkara samskifti við umheimin. Soleiðis at føroyingar kunnu víðkað sonevndu harmonikuna, sum vit vilja. Áður tingaðust vit við donsku stjórnina, um trupuleikar vóru, og tá bar alt til.
Vit eiga at hava røttu heimildirnar á uttanlandsøkinum, har ið føroyingar kunnu gera avtalur við øll lond, og vit skulu ikki avmarkast við Heimildarlógini. Hóast USA ger avmarkingar í mun til onnur lond, so er uttanríkispolitikkur í dag reinur handilspolitikkur. Handil er avgerandi fyri Føroyar, og heimildirnar skulu gerast einfaldari.
Ríkisborgaraskapurin
Við førda politikkinum og tráðanini hjá Javnaðarflokkinum á fullveldiskós kunnu vit missa ríkisborgaraskapin. Tí skulu vit verða sera varin við sonevndu ”stjórnarskipanini”, ið fleiri av føroysku flokkunum ynskja at seta í verk. Verður ”stjórnarskipanin” veruleiki, so er helst vandi fyri, at okkara felags ríkisborgaraskapur við Danmark kann missast. Tá missa føroyingar sera nógv rættindi, sum teir hava í dag.
Um ríkisborgaraskapurin hvørvur, so spæla vit okkum nokk eisini av við reyða ES-passið. Tað var sambandsløgmaðurin, Edmund Joensen, ið útvegaði føroyingum hetta passið, og sum hevur gjørt tað ómetaliga nógv lættari hjá føroyingum at ferðast um alt Europa, heimin allan, og at fáa arbeiði í ES. Okkara sjómenn, ið eru um allan heim, hava eisini havt ovurstórar fyrimunir av ES-passinum.
Fleiri enn 80 prosent av føroyingum brúka ES-passið.
Spurningur til Ríkisumboðið
Sambandsflokkurin hevur sett Ríkisumboðnum spurning um hetta sama, og ein av spurningunum ljóðar soleiðis: Kunnu føroyskir myndugleikar, um so skuldi verið, at farið verður úr Ríkisfelagsskapinum, taka danska statsborgaraskapin frá fólki, sum eru búsitandi í Føroyum - ímóti teirra vilja?
Sæð í ljósinum av, at statsborgaraskapurin er eitt felagsmál, og at hesi mál verða avgjørd á Christansborg, virkar tað skeivt, at man í tí danska partinum av ríkinum, kann seta í verk dupultan statsborgaraskap uttan, at tað samstundis er galdandi fyri Føroyar
Tað valdar stór løgfrøðilig óvissa um hesar spurningar, og tí verður hesin fyrispurningur settur Ríkisumboðnum.
Hóast vit eru heimsins frælsasta fólk í heimsins frælsasta landi, so kann vandi vera fyri, at føroyingar fara at missa sín ríkisborgaraskap.
Bárður S. Nielsen
formaður í Sambandsflokkinum
RN
Aftur


text:
Nýggj rehabiliteringslóg frá Sambandsflokkinum
6. november 2018
Sambandsflokkurin skjýtur upp fyri Løgtinginum eina góða endurvenjing fyri øll tey, sum eru sjúkurakt ella hava mistan førleika, og tað krevur broytingar í lógini um Sjúkrahúsverkið og uppskot um eina menningarætlan fyri rehabilitering til Løgtingið
Sambandsflokkurin hevur lagt eitt uppskot fyri Løgtigið um rehabilitering ella fulla endurvenjing fyri tey, sum eru sjúkurakt ella hava mistan førleika.
Hetta er bráðneyðugt í Føroyum, tí tilboðini eru avmarkað, og vandi er fyri, at tey, ið hava brúk fyri endurmenning, kunnu detta burturímillum og onga endurvenjing fáa. Upplýst er, at umleið 15.000 fólk í Føroyum hava skaðar, ið krevja rehabilitering.
Sambandsflokkurin vónar, at aðrir flokkar vilja taka undir við uppskotinum, sum skal geva okkara borgarum eina nógv betri tænastu á rehabiliteringsøkinum.
Ókeypis endurvenjing
Uppskotið hjá Sambandsflokkinum merkir m.a., at Sjúkrahúsverkið og Almannaverkið veitir ókeypis rehabilitering, og í sambandi við sjúklingin skal ein samskipað rehabiliteringsætlan gerast. Eingin samskipari er í dag knýttur at sjúklinginum og teimum avvarðandi, sum kann tryggja og hava ábyrgd av heildartænastum, sum borgarin skal hava.
Møguleiki fyri taluundirvísing er eisini avmarkaður, og stórt brúk er fyri tílíkari ráðgeving.
Avvarðandi megna ikki einsamøll
Ofta eru tað tey avvarðandi, makin, foreldur, børn ella systkin, ið hava samskipandi leiklutin. Oftani hoyrist frá avvarðandi, at tað eru ov nógvar uppgávur, sum tey skulu taka sær av, og sum tey ikki megna at taka sær av.
Tí er brúk fyri samskipara ella samskiparum í Heilsuverkinum.
Í lógaruppskotinum er m.a. greitt frá, at tað er neyðugt at lyfta rehabilitering upp á eitt altjóða støði. Harumframt virkar rehabilitering ikki sum ein samanhangandi tvørfaklig skipan, har rættindi og skyldur hjá borgarunum eru tryggjaði, og at fólk aftur kunnu koma at virka í gerandisdegnum.
Bárður S. Nielsen
formaður í Sambandsflokkinum
RN
Aftur


text:
Kostnaður fyri at luttaka á Faroe Islands’ Handball Cup er býttur sundir í:
- Luttøkugjald pr. leikara
- Gjald fyri gisting og máltíðir
Luttøkugjald
Luttøkugjaldið er 100 kr. fyri hvønn leikara.
Íroknað gjaldinum er
- luttøkugjald til sjálva kappingina
- gjald fyri diskotek í teltinum á havnarlagnum
Gjald fyri svimjing og Leikaland (50 kr. pr. persón) er ikki íroknað gjaldinum.
Gjald fyri gisting og máltíðir
Faroe Islands Handball Cup skipar gisting í Vágs Skúla. Gist verður í soviposa og fólk hava sjálvi madrass/undirlag við (luftmadrassur kunnu keypast fyri sømligan penga frá Mangt & Hvat í Vági, samband á Facebook)
Gistingin í Vágs Skúla kostar 50 kr. fyri hvønn pr. dag, tvs. 150 kr. fyri hvønn fyri alt tíðarskeiðið.
Faroe Islands skipar morgunmat (í Vágs Skúla), millumála (í Marghøllini og VB-húsinum), og døgurða um kvøldið (í Vágs Skúla). Máltíðirnar kosta 200 kr. fyri hvønn pr. dag og 600 fyri alt tíðarskeiðið.
Gjald til shuttlebussin úr Vágs Skúla til Marghøllina/Vágs Høll og aftur 50 kr. fyri hvønn pr. dag, tils. 150 kr. fyri alt tíðarskeið. Tilmelding krevst til shuttlebussin !
Feløg kunnu velja at skipa aðra gisting sjálvi.
Tilmeldingarfreist 1. juli 2020
Tilmelding til Faroe Islands Handball Cup – hjá bæði børnum og ungum og hjá vaksnum – fer fram her á heimasíðuni www.handballcup.fo – undir breddan Vaksin.


text:
Nú fara vit aftur at bíleggja HS-klæðir. Leveringstíðin er nakað lang, og tí er freistin at bíleggja sett til at vera 20. oktober 2019 kl 12.00, so vit klára at fáa klæðini heim og prentaði áðrenn jól.
You are browsing archives for
Category: Klæðir
HS-hettutroyggjan í Sportigan :)
Sportigan í SMS hevur nýggju HS-hettutroyggjurnar í handlinum frá mikudegnum 21. desember. Serligur jólaprísur: kr. 399,- Vanligur prísur: kr. 499,- Troyggjurnar eru at fáa í str. 6/7 ár og uppeftir. Búni, blusur og shorts vera eftir ætlan í handlinum primo januar 2017. Klæðini eru av merkinum Arena. Vh Havnar Svimjifelag


text:
Hebraiskt mál
Hebraiskt (hebraiskt עִבְרִית Ivrit) er eitt Semitiskt mál úr Afro-Asiatisku málættini. Mentanarliga er tað mett at vera "málið hjá jødunum", men onnur jødisk mál, so sum Jiddisj og Ladino finnast í jødisku diasporuni, og hebraiska málið verður eisini nýtt av ikki-jødum, so sum samáriabúgvum. Hebraiskt er móðurmál hjá góðum 6 500 000 fólkum, harav um 5 300 000 í Ísrael og um 200 000 í USA. Ikki beinleiðis eftirkomari eftir klassiskum hebraiskum ella bíbliuhebraiskum. Meginparturin av Gamla Testamenti er skrivaður á klassiskum hebraiskum, sum er átrúnaðarligt mál hjá jødum og samáriabúgvum.
Hebraiska stavraðið[rætta | rætta wikitekst]
Shin og sin
Shin og sin eru sami bókstavur, ש, men ímynda tvey ymisk fonem. Teir eru ikki sínámillum allofoniskir. Tá ið diakritisk sjálvljóðstekn verða nýtt, verða hesi bæði fonem sundurgreinað við einum shin-prikki ella sin-prikki; shin-prikkurin er omanfyri høgra horn á bókstavinum, og sin-prikkurin omanfyri vinstra horn á bókstavinum.
Sjálvljóð (vokalir)
Upprunaliga hevði hebraiskt skriftmál ikki sjálvljóð, men seinni, onkuntíð eftir ár 200 e.kr. vóru sjálvljóð løgd aftrat við at seta prikkar ella strikur omanfyri, ímillum ella niðanfyri hjáljóðini (konsonantarnar), tann sokallaða niqqud-skipanin. Prikkar verða tó oftast ikki brúktir uttan í barnabókum, bønarbókum, fremmandaorðum og orðum við tvítýddari úttalu. Ísraelskt-hebraiskt hevur fimm sjálvljóð (i e a o u) men væl fleiri bókstavir at lýsa tey.
Nota 1: Sýmbolið "O" umboðar einhvønn hebraiskan bókstav (hjáljóð).
Nota 2: Úttalan av zeire og viðhvørt segol - við ella uttan bókstavin jod - er viðhvørt ei í nýmótans hebraiskum. Hetta er ikki rætt í tí normativu úttaluni og ikki í samsvar við tosaða málið}}
Nota 3: Dagesh, mappiq, og shuruk hava ymsar funktiónir, sjálvt um tey líkjast av útsjónd.
Nota 4: Bókstavurin ו (vav) er brúktur tí at hatta kann bara verða ímyndað av honum.
Fleiri upplýsingar[rætta | rætta wikitekst]
- Zuckermann, Ghil'ad, 2003. Language Contact and Lexical Enrichment in Israeli Hebrew. Palgrave Macmillan. (ISBN 9781403917232 / ISBN 9781403938695)


text:
Veitaraskráðin gevur eitt yvirlit yvir, hvørjar vinnugreinar innan handverksyrkið, limirnir í Føroya Handverksmeistarafelag arbeiða innan.
Hevur tú ætlanir um bygging, umvæling, viðlíkahald ella annað, ið ein handverksmeistari lættliga tekur sær av, so finnur tú viðkomandi her. Bakarar, hárfríðkarar og aðrir meistarar, ið arbeiða við øðrum enn bygging og umvæling, eru eisini at finna í veitaraskránni.
Veitaraskráin er sett saman av teimum vinnugreinum, ið limir í Føroya Handverksmeistarafelag umboða. Ein fyritøka kann veita tænastur í meira enn einari vinnugrein, og tí síggjast summar fyritøkur fleiri staðni í veitaraskránni.
Tað eru limirnir sjálvir, ið hava ábyrgdina av at upplýsingarnar eru rættar. Er okkurt komið skeivt fyri, ella er okkurt broytt, eiga einstøku limirnir at fráboða hetta til umsitingina í Vinnuhúsinum.
Føroya Handverksmeistarafelag vónar, at fólk, stovnar, kommunur, feløg og onnur, ið hava ætlanir um at fáa okkurt arbeiði gjørt, ynskja at lata onkran av limum okkara taka sær av hesari uppgávu.
Við veitaraskránni er tað lætt at finna og seta seg í samband við ein handverksmeistara, ið er skipaður limur í Føroya Handverksmeistarafelag.


text:
Í kvøld var fyrsti dysturin millum TB og FC Suðuroy eftir at hava verið í samstarvið tvey tey seinastu árini. Dysturin var í steypakappingini har liði úr syðru helvt av oynni kom á vitjan.
Eftir tíggju minuttum legði Dánjal Godtfred okum á odda 1-0.
Hendan støðan helt sær til hálvleiks. Gott og væl eitt korter inni í øðrum hálvleiki gjørdi Nikolei Johannesen sítt fyrsta mál fyri TB í vaksnamannadeildini. Nikolei er sonur Jón Johannesen og harvið eisini beiggi Patrik, sum í øðrum dysti í steypakappingini gjørdist sannur málslúkur. 17-ára gamli Nikolei fekk sín fyrst dyst í bestu deildini hjá monnum í fjør, tá hann var innskiftur í Klaksvík.
Eina løtu eftir at TB hevði lagt seg á odda 2-0 megnaði FC Suðuroy at reduserað til 2-1, sum eisini gjørdist endaliga støðan.
Tó at endaliga støðan bleiv 2-1, so kundi munandi fleiri mál verið komin. Sum heild var annars ikki talan um nakran vakran fótbóltsdyst, vágbingar órógvaðu mest møguligt og gjørdi eitt ótal av fríspørkum, men tíbetur stóðst ongin skaði burturúr.
Okur vunnu slagið um Suðuroy og eru víðari í steypakappingini.
Rættingar: Fyrsti málskjúttin var ikki Poul, sum okur upprunaliga skrivaðu, men Dánjal Godtfred. Eisini er Nikolei 17-ára gamal og ikki 18, ið upprunaliga varð skriva.


text:
Meðan riddarakvæðini eru sprottin í eysturnorðurlendskum øki, verður hildið, at kappakvæðini hava uppruna í vesturnorðurlendskum øki. Í TSB eru tey 167 í tali, av teimum eru 125 á føroyskum – summi teirra bara á føroyskum.
Føroysku kappakvæðini tykjast yrkt úr sama søgutilfari, sum íslendingar nýttu í fornaldarsøgum sínum, men heimildirnar eru neyvan tær somu, tí í søgugongd er stórur munur millum føroysku kvæðini og íslendsku søgurnar.
Kendastu kappakvæðini umrøða hendingar á evropeiska meginlandinum í tíðarskeiðinum frá um 400 til um 900. Høvuðsmenn í hesum kvæðum, sum mest snúgva seg um blóðigar bardagar í sambandi við faðir- og frændahevnd, men eisini um bardagar móti risum og trøllum, eru Sjúrður Sigmundarson, sum er maður kendur úr norrønari gudalæru, lýstur í Eldru Eddu og Vølsungasøgu, Tíðrikur av Bern, eysturgotiski kongurin Theodorik (475-526) og Karlamagnus, Charlemagne (f. í 742, 747 ella 748, d. í 814), ið var frankiskur keisari. Í hesum kvæðunum eru eisini eymar ástarsøgur.


text:
Samandráttur.
Línuskip: Tey flestu línuskipini eru til fiskarí undir Føroyum. Tey fiska mest av toski og hýsu og so nakað av longu og brosmu. Vit rokna við at trý koma at landa mánadagin og so verða nøkur seinni í vikuni. Okkurt av línuskipunum er akkurát byrjað túr, so tað er ivasamt um tey koma inn í vikuni. Okkurt línuskip fer avstað í næstum. Eitt frystilínuskip fiskar við Grønland og eitt er undir Føroyum.
Útróður: Streymurin verður brúkiligur og veðri verður eisini hampuligt, so vit vantað nakað av útróðri. Bátarnir fiska so at siga bara tosk og hýsu.
Djúpvatnstrolarar: Bara tveir eru til fiskarí. Ein fiskar á Føroya Banka og kemur at landað í vikuni. Hin er akkurát byrjaður túr og kemur tí neyvan at landa í vikuni.
Partrolarar: Tey flestu eru til fiskarí. Øll fiska upsa. Fiskaríið er fyri tað mesta smáligt.
Trolbátar: Fýra eru á landleiðin og fiska tosk og flatfisk og so er ein norðanfyri og fiskar tosk og hýsu og so eitt sindur av flatfiski. Trolarirnir á landleiðin landa allir mánadagin, tí nú er trolingin á landleiðini liðug fyri í ár. Hin trolarin landar síðst í vikuni. Helst fer onkur avstað um vikuskiftið
Garnaskip: Trý garnaskip fiska svartkalva. Allir ísa fiskin umborð. Fiskiskapurin er smáligur. Tvey garnaskip fiska havtasku, eitt frystir fiskin, meðan hitt ísar havtaskuna.
Heinta alla metingina her


text:
Eldrabúpláss eru bústaðir, ið hýsa fólkapensjónistum við ellisbreki ella varandi sjúku, og sum hava tørv á hjálp ella røkt alt samdøgrið.
Um tørvur er á føstum búplássi ber til at venda sær til NBH á tel. 793400 yrkadagar millum kl. 8.00 – 15.00 ella senda umsóknarblað, sum fæst her.
Avgerð um fast pláss verður tikin í upptøkunevnini, sum er mannað við leiðara, deildarleiðarum og visitator.
Avgerðin er fakliga grundað, og nevndin skal tryggja, at borgarin við størsta tørvi fær hægstu raðfesting.
Eldrabústaðirnir í NBH eru:


text:
Heung Min Son hevur undirskrivað nýggjan sáttmálað við Tottenham
Fyri løtu síðani undirskrivaði Heung Min Son nýggjan sáttmálað við Tottenham og sum er galdandi til 2023.
Son kemur frá Suðurkorea og er 26 ára gamal, hann hevur spælt 140 dystir fyri Tottenham og hevur skora 47 mál, síðani hann flutti frá Bayer Leverkusen í august 2015 og til Tottenham.
Hann er fyrsti Premier Leauge spælarin, sum er kosin ársins leikari fyri ein mánað og tað var í september 2016 og eisini í apríl 2017.
Vit ynskja Son góðan byr í Tottenham Hotspur.
SáH


text:
Tíðindaskriv frá Bátafelagnum á Toftum:
Bátafestivalurin 2018 verður á Toftum leygardagin 5. mai
Ársins fyrsta bátatiltak er Bátafestivalurin á Toftum. Eins og undanfarin ár, so verður hann eisini í ár fyrsta leygardag í mai-mánaði, sum er 5. mai.
Meðan bátafólkið pussar upp, leggja fyrireikararnir seinastu hond á víðfevndu skránna, sum verður kunngjørd seinni.
Dan heldur røðuna fyri bátafólkinum
Leisturin verður kortini hin sami og væl kendi. Dagin fyri – fríggjadagin klokkan 16.00 – letur kampingøkið upp. Klokkan 12.00 leygardagin møtast bátarnir í Skálafirði, og hálvan tíma seinni setir bátafylgið kós ímóti Oyrunum á Toftum, hagar teir koma klokkan 14.00.
Í ár verður tað Dan Reinert Petersen, ið fer at flyta fram vælkomurøðuna í Oyrunum. Dan er saltnesmaður, fyrrverandi lærari og tingmaður, sum eisini kennir væl til sjólívið.
Suppa, sangur – og dansur
Eftir tiltakið í Oyrunum, har harmonikurnar eisini ljóma, savnast bátafólkið á ‘Nyki’ at fáa tiltiknu suppuna og annað gómagott.
‘Syngið við’-tiltakið við harmonikutónleiki byrjar klokkan 18.40 og varir í umleið hálvan annan tíma. Klokkan 23.00 byrjar dansurin í teltinum.
Bill undirheldur
Allan dagin verður matarsøla, tónleikatiltøk og undirhaldstiltøk fyri børn og vaksin, sum kunnað verður um seinni. So mikið er tó vist og váttað, at Bill Justinussen, tingmaður, undirheldur í teltinum klokkan 16.30.
Fyrireikararnir bjóða øllum at vera væl komin á Bátafestivalin á Toftum 2018. Meiri kunning sæst á facebook.com/batafestivalurin


text:
Sløkkiliðsfólkini skulu ótarnað kunna koma framat bygninginum við bjargingar- og sløkkiútbúnaði, so sum stigum, stigabilum, sløkkiliðsbilum o.a.
Bjarginarøkið og innkoyringarmøguleikarnir skulu gerast við m.a. atliti at undirlendi og halli á økinum, umframt staðseting í mun til bygningin, soleiðis at sløkkiliðsfólkini hava best møguligar arbeiðsumstøður.
Sløkkiliðið skal hava møguleika fyri ótarnað at koma framat bjargingaropunum við stigum.
Í bygningum, har bjargingaropini einans kunnu náast við stigabilum, skulu hóskandi bjargingarøki vera, sum eru gjørd og staðsett soleiðis, at stigi á stigabili kann náa øllum bjargingaropum.
Bygningar, gjørdir í samsvari við kap. 5.2, stk. 8, eru ikki fevndir av hesi áseting.
Bygningar skulu gerast á ein slíkan hátt, at bjargingar- og sløkkiútbúnaður á tryggan hátt kann førast fram at einum hvørjum staði í bygninginum.
Har møguleiki ikki er fyri at føra slangur gjøgnum høvuðsátaksleiðir, t.d. gjøgnum trappur og gangir, skulu innbygd rør at veita sløkkivatn (stigrør) innleggjast.
Víst verður til kap. 5.4, stk. 2, umframt kap. 8.4 um innleggingar.


text:
Tíðin nærkast, til Skúladepilin við Marknagil verður tikin í nýtslu. Mánadagin var landsstýriskvinnan í mentamálum, Rigmor Dam, og vitjaði byggiplássið, har hon fekk rundvísing og kunning um stóru byggiverkætlanina frá umboðum fyri byggiharran, Landsverk.
Í sambandi við vitjanina sigur Rigmor Dam seg fegnast um, at byggingin sær út til at ganga eftir ætlan, og at arbeitt verður av øllum alvi fyri at heinta tað innaftur, ið eitt nú roknivillan í trappurúminum elvdi til, og sum seinkaði verkætlanini nakrar mánaðir.
- Hetta er ein heilt einastandandi spennandi verkætlan, sum fer at skapa heilt nýggjar karmar og møguleikar fyri okkara lesandi ungdóm, sigur landsstýriskvinnan.
Á samkomu á Tekniska Skúla mánadagin dag varð navnið á skúlanum avdúkað. Skúlin eitur nú “Glasir”úr norðurlendsku gudalæruni. Undirheitið á skúlanum er “Tórshavn College”, og hetta verður heitið, sum fer at verða nýtt í altjóða samanhangi.
Glasir verður karmur um ein samanlagdan tekniska skúla, handilsskúla og studentaskúli í Havn, ið leingi hava havt trongar og ótíðarhóskandi hølisumstøður, og sum í fleiri ár hava verið noyddir at avvísa skikkaðum umsøkjarum orsakað av trongu umstøðunum.
Nýggi skúlin er skipaður við felags leiðslu, og rektari er Bogi Bech Jensen, ið varð settur í starv í mai 2015.
Skúladepilin verður umleið 19.500 fermetrar til støddar og fer at hýsa umleið 1.300 næmingum. Byggingin verður formað soleiðis, at undirvísingin kann skipast kreativt, nýhugsandi, eins og hon skal vera fakliga og námsfrøðiliga slóðbrótandi. Víðari stendur í grundarlagnum fyri verkætlanini, at skúlin skal lúka framtíðarinnar ókendu krøv til undirvísing, og tí verður byggingin myndað við smidligum loysnum og fjøltáttaðum rúmleika, eins og partar av skúlanum vera opnir fyri næmingum alt samdøgurið.
Her eru nakrar myndir frá vitjanini.


text:
Marie S. Curie Actions - flytføri
Skipanin við flytføri millum lond verður ógvuliga meinlík henni í Horizon 2020. Skipanin nevnist Marie Sklodowska-Curie Actions, MSCA.
Meginreglan er, at granskarin flytur millum lond í eitt tíðarskeið og fær nýggjar royndir, sum eru viðkomandi fyri yrkisleiðina sum granskari.
Stórur dentur verður lagdur á tey trý i'ini: International, Intersectoral og Interdisciplinary.
Tað verða 5 økir í MSCA
1. MSCA Doctoral Networks - netverk, sum útbúgva ph.d. kandidatar
2. MSCA Postdoctoral Fellowships - fyri granskarar, sum hava ph.d.
3. MSCA Staff Exchanges - fyri starvsfólk í størvum, sum hava samband við gransking
4. MSCA Cofund - útbúgvingarskráir, sum verða fíggjaðar bæði úr Horizon og úr heimlandinum
5. European Researchers' Night - tiltøk, sum miðla gransking. Vísindavøka.
Les meira á síðuni hjá NCP netverkinum her
Útboðini síggjast á Funding & Tenders portalinum


text:
Granskingargrunnurin
Granskingargrunnurin er sjálvstøðugur stovnur, sum hevur til endamáls at stuðla gransking.
Granskingargrunnurin fær eina árliga játtan á fíggjarlógini at luta út til stuðul til gransking. Til ber tí at søkja um stuðul til gransking úr Granskingargrunninum eina ferð um árið. Í mong ár hevur umsóknarfreistin verið 15. februar.
Les meira um stuðul til gransking her.
Lógarverk
Karmarnir um stovnin, uppgávurnar, stuðulskrøv og møguleikar o.a. eru ásettir í løgtingslóg.
Fyrsta lógin um gransking varð samtykt í 1996. Í 2001 varð nýggj lóg samtykt, sum stovnsetti Granskingargrunnin sum sjálvstøðugan stovn. Hendan lógin varð broytt í 2006.
Ll nr. 85 frá 15. mai 2001 um gransking, sum broytt við Ll nr. 33 frá 4. mai 2006
Ll nr. 56 frá 20. mai 1996 um granskingarráð, sum broytt við Ll nr. 22 frá 21. apríl 1999 GG: AVTIKIN


text:
41 Uppskot til samtyktar um at seta nevnd at endurskoša Tingskipanina
A. Upprunauppskot
B. 1. višgerš (Oršaskifti)
C. 2. višgerš (Oršaskifti)
Įr 2008, 2. desember, legši Hergeir Nielsen, lųgtingsformašur, fram soljóšandi
U p p s k o t
t i l
samtyktar
Lųgtingiš samtykkir at seta eina nevnd, sambęrt Tingskipanini § 25, viš einum lųgtingsmanni śr hvųrjum flokki saman viš formansskapinum at umhugsa og mųguliga gera uppskot um at broyta Tingskipanina.
Višmerkingar.
Sjįlvstżrisflokkurin hevur ķ tingmįli nr. 7/2008 skotiš upp at gera įvķsar broytingar ķ Tingskipanini. Hetta mįl var beint ķ § 25 nevnd, sum var mannaš viš Formansskapinum og einum limi śr hvųrjum flokki į tingi.
Hóast fleiri av broytingunum, sum skotanr vóru upp, vóru įhugaverdar, tók meirilutin ķ nevndini ikki undir viš uppskotinum hjį Sjįlvstżrisflokkinum.
Vķsandi til vanligar mannagongdir, hvųrja ferš Tingskipanin er broytt, varš hildiš skilabest at seta eina § 25 nevnd viš einum lųgtingsmanni śr hvųrjum flokki til saman viš Formansskapinum at višgera skipanini sum heild, umhugsa og mųguliga gera uppskot um broytingar ķ Tingskipanini.
Viš stųši ķ omanfyri nevnda samtykti Formansskapurin į fundi 19. november 2008 at męla tinginum til at seta eina § 25 nevnd at endurskoša Tingskipanina.
1. višgerš 17. desember 2008. Mįliš beint beinleišis til 2. višgerš.
2. višgerš 19. desember 2008. Uppskotiš endaliga samtykt 31-0-0. Mįliš avgreitt.


text:
Tá ið hjúnaband ímillum tvey av sama kyni varð gjørt lógligt í Onglandi í 2011, segði konservativi forsætismálaráðharrin, David Cameron, seg stuðla broytingini av hjúnabandsstovninum fult og heilt.
“Ja, tað snýr seg um javnrættindi,” segði hann í eini røðu, sum hann helt fyri flokkinum. “Men tað snýr seg eisini um eitt annað: trúskap. Konservativ trúgva upp á bondini, ið binda okkum. Tey trúgva, at samfelagið er sterkari, tá ið vit gera lyfti og lova at stuðla hvørjum øðrum. So eg stuðli ikki samkyndum hjúnabandi, hóast eri konservativur. Eg stuðli samkyndum hjúnabandi, tí eg eri konservativur.”
Við hesum tók Cameron – sum seinni hevur kallað hesa lógarbroyting tað, ið hann er mest errin av í sínum skeiði sum forsætismálaráðharri – undir við tí sokallaða konservativa argumentinum fyri hjúnabandi ímillum tvey av sama kyni. Hjúnabandið bindur tvey saman í eina eind. Tað økir sostatt um trúskapin, støðufestið og tryggleikan í hesi eind. Sostatt verjir hjúnabandið ímóti tí stóra skaða, sum fólk kunnu gera á seg sjálvan, hvørt annað og ikki minst síni børn í kærleiks- og kynsligum óskili. Eingin orsøk er at halda, at hjúnaband bert kann gera hetta fyri hjún av hvør sínum kyni – so hví ikki loyva tveimum av sama kyni at giftast? Er tað ikki betri at lata tvey av sama kyni giftast? Er tað ikki nærum ein moralsk skylda?
Svarið hjá konservativum, sum vilja varðveita hjúnabandið, er, at sokallað samkynt hjúnaband sær út til at vera partur av júst tí mótsatta. Stuðulin, sum hjúnaband ímillum tvey av sama kyni fær í dag, er ikki merktur av moralskum álvarsemi, hvat kærleika, parlagi og familju viðvíkur. Heldur tvørturímóti. Tað er partur av einum ráki, sum undirgrevur hesi somu virði og góðan sið annars. Fólk vilja ikki broyta hjúnabandið, av tí at tey virðismeta tað. Nei, orsøkin er, at tey ikki virðismeta tað. Hetta er ikki eitt rák, sum samkynd hava byrjað. Ferð var komið á tað, langt áðrenn nakar tosaði um sokallað samkynt hjúnaband. Men at broyta hjúnabandslógina, so tvey av sama kyni kunnu giftast, hevði verið enn eitt stig á somu leið. Tað hevði ritað í juridiskan stein ein viknaðan hjúnabandsstovn, sum komandi ættarlið mugu bera avleiðingarnar av.
Tann samfelagsbólkurin í Føroyum, sum stuðlar borgarligum hjúnabandi ímillum tvey av sama kyni mest, eru tey, sum liva saman í parlagi uttan fyri hjúnaband. 91% av teimum svaraðu ja til spurningin. Tað vil siga, at tey, sum helst vilja broyta hjúnabandið, eru tey, sum ikki sjálv hava eitt hjúnaband.
Vit hava áður víst á, at tann samfelagsbólkurin í Føroyum, sum stuðlar borgarligum hjúnabandi ímillum tvey av sama kyni mest, eru tey, sum liva saman í parlagi uttan fyri hjúnaband. 91% av teimum svaraðu ja til spurningin. Tað vil siga, at tey, sum helst vilja broyta hjúnabandið, eru tey, sum ikki sjálv hava eitt hjúnaband. Út frá hesum kann sigast, at tá ið hjúnabandið ikki longur er ein sjálvsagdur karmur um kærleika, parlag og familju, byrjar hugskotið um hjúnaband ímillum tvey av sama kyni at geva meining.
Men tað er ikki bara í Føroyum, at vit síggja hetta rákið. Nýggj og umfatandi gransking í Amerika vísir tað sama. Í ymiskum tíðarskeiðum frá 2002 til 2013 gjørdi almenna heilsuhagstovan í USA, National Center for Health Statistics, samrøður við yvir 45.000 borgarar, bæði kvinnur og menn, sum vóru í aldrinum 15-44. Í frágreiðingini, “Trends in Attitudes About Marriage, Childbearing, and Sexual Behavior: United States, 2002, 2006–2010, and 2011–2013”, verður tikið samanum eina greiða gongd burtur frá hjúnabandinum. Í staðin kemur tað at samliva uttan fyri hjúnaband, kynsligt samband uttan fyri hjúnaband (ímillum bæði hins- og samkynd), og tað at fáa børn uttan fyri hjúnaband og samkynda ættleiðing.
Sambært frágreiðingini sóu lutfalsliga fá hjúnabandið sum rætta karmin kring parlag. Spurd, um tey vóru samd í setninginum, “Eitt ungt par eigur ikki at liva saman uttan so, at tey eru gift”, svaraðu einans 28% av kvinnunum og 24% av monnunum ja. Hetta er ein minking úr ávíkavist 34% og 32% í 2002. Umleið tríggir fjórðingar av bæði kvinnum og monnum mettu tað vera í lagi, at foreldur eiga og uppala børn uttan fyri hjúnabandið. 78% av kvinnum og 69% av monnum mettu somuleiðis, at tað var í lagi, at ógiftar kvinnur eiga og uppala børn. Hesin stuðulin øktist úr ávíkavist 70% og 59% í 2002. Stuðulin fyri rættinum hjá samkyndum pørum at ættleiða vaks eisini. Úr 55% í 2002 til 75% í 2013 fyri kvinnur, og 47% í 2002 til 68% í 2013 fyri menn. Sambært frágreiðingini mettu 60% av kvinnum í 2013, at kynsligt samband ímillum tvey av sama kyni er í lagi, samanborið við 42% í 2002. 49% av monnum tóku eisini undir við hesum samanborið við 40% í 2006.
Tølini um hjúnaskilnað eru áhugaverd. Meðan stuðulin fyri tí at samliva uttan fyri hjúnaband er øktur, er stuðulin fyri hjúnaskilnaði farin niður. Tá luttakararnir fingu spurningin, “Hjúnaskilnaður er vanliga besta loysnin, tá ið eitt par ikki tykist duga at loysa trupulleikar í teirra hjúnabandi”, svaraðu 38% av kvinnunum og 39% av monnunum í 2013, at tey vóru samd. Hetta er ein lækking úr ávíkavist 47% og 44% í 2002. Samstundis svaraðu 60% av kvinnunum og 67% av monnunum játtandi, at “Tað at samliva áðrenn hjúnaband kann hjálpa at forða fyri hjúnaskilnaði”. Tað kann hugsast, at økti stuðulin, sum tað at samliva fær, kemur frá einum ótta fyri ella mótvilja ímóti hjúnaskilnaði. Tað er betri at samliva enn at giftast, tykist syrgiligi logikkurin at vera, tí bara tey, sum eru gift, skiljast.
Eitt rák er, sum ber ímóti eini breiðari semju um, at samlív eins væl kann skipast uttanfyri hjúnabandið og innanfyri. Hetta rákið er størri enn spurningurin um hjún av sama kyni, men júst hesin spurningurin spælir ein avgerandi leiklut í løtuni.
Ein greiður munur var á hugburðunum hjá teimum ymisku aldursbólkunum, ið vóru spurdir. Jú yngri bólkurin var, jú størri vóru sannlíkindini, at svarað varð játtandi til spurningarnar. Tað var ímillum tey ungu, at ein liberalur hugburður hevði bestu gróðrarlíkindini. Hetta er sostatt eitt rák, sum amerikanska samfelagið er á veg inn í við vaksandi ferð.
Um hugburðurin í Føroyum er líkur honum í Amerika, so er sannlíkt, at fleiri av teimum, sum lesa hesa grein, einki galið síggja í hesi gongdini. Tað hava tey allan rætt til. Endamálið er ikki at staðfesta, um gongdin er góð ella ring, røtt ella skeiv. Endamálið er einans at staðfesta, at ein gongd er. At eitt rák er, sum ber ímóti eini breiðari semju um, at samlív eins væl kann skipast uttan fyri hjúnabandið og innanfyri. Hetta rákið er størri enn spurningurin um hjún av sama kyni, men júst hesin spurningurin spælir ein avgerandi leiklut í løtuni. Hvussu vit sum samfelag svara spurninginum um hjúnaband ímillum tvey av sama kyni umboðar eitt avgerandi stig antin við ella ímóti rákinum, ímóti streyminum. Ynskja vit at flyta okkum frá hjúnabandinum sum breitt góðtiknum normi og meira ella minni sjálvsøgdum karmi kring kærleika, parlag og familju? Ella ynskja vit at varðveita henda stovn, sum í øldir hevur tænt og vart okkara vælferð og mentan?


text:
- Tíðindi, mentan og ítróttur
Skulu vera á varðhaldi næstu 14 dagarnar
Hóast myndugleikarnir staðiliga mæltu fólki til at halda frástøðu á ólavsøku, vóru tilmælini ikki hildin.
Og Pál Weihe, professari í fólkaheilsu, mælir nú fólki til at vera á serligum varðhaldi næstu 14 dagarnar. Eru sjúkutekin, ræður um at venda sær til læknan og vera kannaður fyri koronu alt fyri eitt.
Pál Weihe sigur, at sæð úr einum heilsuligum sjónarhorni, hevur hann stúrt fyri ólavsøkuni.
Hoyr samrøðu, sum Barbara Holm gjørdi við Pál Weihe í útvarpstíðindunum.
Tak niður
Sí eisini


text:
Flytingargluggin er afturlatin og kann TB hervið boða frá, at sáttmáli eru gjørdir við tveir leikarar afturat umframt Mark Kongstedt, sum vit kunngjørdu í gjár, les meira um Mark her.
Talan er um ein ungan danskan málverja Mads Altschuler, ið kemur frá Hvidovre IF, sum spælir í næstbestu donsku deildini. Hann er 20 ára gamal og gleðir seg at koma til felagið. Michael Winter sigur, at tørvur hevur verið á einum málmanni afturat og møguleikin beyðst at fáa Mads til felagið. Michael leggur afturat, at við Mads, so verður kapping um málmansplássið.
Hin leikarin, ið kann kunngerast í dag er Filip Obadovic, sum er áleypari. Tað er ongin loyna, at TB hevur mangla okkurt í álopspartinum og vónandi kann høgi serbin styðja felagnum og verða við at fáa veruligt hol á málskjótingina. Filip er 22 ára gamal og er knappar tveir metrar høgur.


text:
Nýggja høllin í Nesvík verður vígd 27. apríl!
Símun P. Jacobsen, formaður í høvuðsstýrinum fyri Kirkjuligu Heimamissiónini, hevur júst hildið sína árligu formansfrágreiðing á ársmøtinum. Hann nevndi nógv áhugavert, men serliga forvitnisligt er, at hann kunngjørdi, at víðkaðu karmarnir í Leguhúsinum í Nesvík verða vígdir leygardagin 27. apríl.
Formaðurin nam millum annað við evnið fyri ársmøtið í ár: “At tæna í trúgv, vón og kærleika”. Tí Heimamissiónin er ein missiónsrørsla, har sera mong virka við í sjálvbodnari tænastu, bæði um landið og í tí arbeiði, sum felagsarbeiðið fyri alt landið stendur fyri, á landi, sjógvi og uttanlands. Símun takkaði fyri tað stóra arbeiðið, sum verður gjørt, og eggjaði samstundis til ágrýtni í tænastuni.
Símun nevndi eisini takksamur, at Heimamissiónin sjeynda árið á rað hevur eitt yvirskot í rakstrinum, hesaferð á góðar 400.000 krónur. Og samstundis eggjaði hann til áhaldandi gávumildi, so nýggjur trúboðari kann verða settur. Tí stórur partur av yvirskotinum kemur frá eingangsátakum.
Formaðurin kom eisini inn á, at Heimamissiónin er ein kirkjulig rørsla, og at tað er har, at kall hennara í stóran mun liggur. Hann nevndi avbjóðingina, at sekulariseringin í Føroyum er sterk, ikki einans í høvuðsstaðnum, og at hetta eigur at eggja okkum sum missiónsrørslu, ikki at falla í fátt, men tvørturímóti at vera enn meira ágrýtin í tænastuni.
At enda mintist formaðurin tveir persónar, sum eru farnir síðani seinasta ársmøti: Gullak Hansen, trúboðara, og Ámund Berthelsen, sum í mong ár sat í høvuðsstýrinum, millum annað sum formaður.
Vígslan av nýggju høllini og millumbygninginum verður sum nevnt 27. apríl, og sjálvandi verður nógv gjørt burturúr. Hetta er samstundis dagin fyri, at stóra familjutiltakið við gestum frá Sat-7 verður.
Eftir formansfrágreiðingina helt Andrias Magnussen, aðalskrivari, sína fyrstu arbeiðsfrágreiðing, og síðani legði Miriam Haraldsen, statsautoriseraður grannskoðari hjá Spekt, ársroknskapin fyri 2018 fram.
Myndirnar eru frá fyrrapartinum og seinnapartinum á ársmøtinum í Nesvík.


text:
Økt kapping um komandi starvsfólk
Talið av arbeiðsgevarum, sum luttaka á Jobmatch starvsstevnuni komandi hósdag, er meira enn tvífalda uppá 6 ár. “Í 2011 luttóku 22, og í ár er talið komið uppá 52. Hetta er ein greið ábending um, at føroyskar fyritøkur og stovnar hava alsamt størri áhuga í at koma í samband við komandi starvsfólk” sigur Katrin I. Gregersen, samskipari av Jobmatch.
Á hvørjum ári verða eftirmetingar gjørdar. Hesar vísa, at umleið 1/3 av luttakandi arbeiðsgevarum hava ítøkilig størv at bjóða teim vitjandi á Jobmatch. Harumframt sigur meira enn helmingurin, at tær luttaka fyri at koma í samband við lesandi, sum vilja skriva uppgávur ella koma í starvsvenjing.
Eftirmetingin vísir eisini, at meira enn 60 vitjandi fingu bjóða eitt ítøkiligt starv ella uppgávu á Jobmatch í fjør
Starvsstevnan verður í Norðurlandahúsinum hósdagin 28. desember frá kl. 13.00 – 19.00.


text:
Í einum óvanliga tomum venjingardysti millum Effodeildarliðið hjá TB og FC Suðuroy, fingu vit tó nakrar løtur av spæli, sum má metast til at vera á høgum støði. Tað vóru gestirnir sum byrjaðu dystin betur, og teir løgdu seg eisini á odda, men sum dysturin leið, skavaði TB seg meira og meira inn í dystin, og seinastu løtuna skrædnaði heilt hjá gestunum. Tá alt kom til stykkis, hevði TB sigrað við fýra málum, móti tí eina hjá sunnanmonnum. Hetta var fyrsti dystur í ár, hjá meginpartinum av TB leikarunum skal tó viðmerkjast, og tað sást til tíðir rættuliga væl. Ein var tó, sum skaraði framúr, og tað var Poul Ingason, sum aftur í dag skoraði trý mál.
Seks mál í tveimum dystum
Sunnudagin var næstbesta liðið hjá TB í Vági, har FC Suðuroy bjóðaði til venjingardyst. Vertirnir megnaðu at vinna 4-3, men maðurin sum stjól yvirskriftirnar, var ungi og evnaríki TB áloyparin, Poul Ingason. Hann skoraði øll trý málini fyri TB.
Í gjárkvøldið var so FC Suðuroy á vitjan við Stórá, har teir møttu besta liðnum hjá TB, og aftur var Poul tann mest eyðsýndi leikarin á vøllinum. Annan dystin á rað megnaði hann at skjóta hatrick. Dysturin endaði 4-1, eftir at FC Suðuroy hevði lagt seg á odda, við máli frá Jón Krosslá Poulsen. Fyri TB skoraði Poul Ingason trý mál, og Eirikur Magnusarson eitt.
Sostatt hevur Poul Ingason skotið ikki minni enn seks mál í tveimum dystum, og tað er vorðið sum úrtøka. Harafturat var samskiftisspælið við álopsinnaðu miðvallararnar eisini frálíkt.
Ungir landsliðsleikarar vísa vegin
Í nøkur ár hava Teitur Olsen, Eirikur Magnusarson, Ragnar Tausen og Poul Ingason fingið dýrabærar royndir gjøgnum landsliðsuppgávur sínar, á U15, U17 og nú eisini á U19 landsliðunum, og tað tykist sum um, at hesar royndir hava ment teir sera nógv. Allir eru teir sera dugnaligir, og bert Teitur Olsen væntar at fáa sítt veruliga gjøgnumbrot á besta liðnum. Men eftir innsatsinum í gjárkvøldið at døma, so gongur ikki long tíð, at eisini hann telist millum teir fyrstu 11 á Effodeildarliðnum.
Í felag royndust hesir ungu harrar seg sum teir stinnastu, men ein var tó, sum skaraði framúr, og tað er Poul Ingason, sum annan dystin á rað skoraði trý mál.
Breiddin var munurin
At TB hevur breiðan og spennandi hóp, sást á øllum brøgdum í gjárkvøldið. Gestirnir løgdu seg gamaní á odda, men sum dysturin leið, fingu vertirnir meira skil á sítt spæl, og haðani var bert ein vegur. Vertirnir megnaðu ikki at standa móti trýstinum til endans, og serliga var tað kvikleikin hjá teimum ungu dreingjunum, sum gav teimum mønustingin.
Rótut og óskipað spæl
Vertirnir vóru teir, ið vístu frægasta spælið fyrstu góðu løtuna, men sæð yvir allan dystin, so var dysturin merktur av, at tað er tíðliga á árinum, og at menn ikki eru komnir heilt á tað pláss teir eiga at vera, viðvíkjandi bóltførleika og samspæli. Felags fyri bæði liðini er, at tey hava verið fyri stórum útskiftingum, og tað tekur vanliga eina tíð, áðrenn nýggja fólkið innornar seg nýggju viðurskiftini.
Fyri báðar partar má tó samstundis staðfestast, at tað sær sera spennandi út fyri framtíðina, tí tilfeingið er stórt og, ikki minst, gott.
Vónandi fáa bæði liðini ovmikið av møguleikum til, at spæla gevandi venjingardystir, áðrenn kappingarbyrjan, tí tað er júst í hesum, at alt vanliga fellur best uppá pláss.
Bestu eydnu við framhaldandi fyrireikingunum, verður hervið ynskt báðum liðum


text:
Í dag stóð tað, sum serfrøðingarnir hava kalla fyri okkara fyrsta veruliga roynd fyri framman, tá B36 vóru komnir suður um fjørð. Keðiligt veður var í dag, tað skifti millum regn og vátakava – hetta hevði við sær, at vøllurin var sera vátur og sást eisini, at har eru økið á vøllinum sum ikki eru eins væl drenaði sum restin av vøllinum. Dysturin í dag byrjaði ein hálvan tíma fyrr orsaka av broyttu ferðaætlanina hjá Strandfaraskipum Landsins meðan avloysaraskipið hjá Smyrli, Galaxy røkir siglingina um Suðuroyarfjørð.
TB/FC Suðuroy/Royn byrjaði við hesum ellivu: Marius Berntzen, Mats Walberg, Jón Áki Jacobsen, Heri Kjærbo, Jón Krosslá Poulsen, Poul Ingason, Teitur J. Olsen, Rógvi Joensen, Dánjal Godtfred, Stefan Radosavljevic og Búi Egilsson.
Eftir tveimum minuttum so bleiv mál og fall tað til B36, sum stjólu bóltin frá TB/FC Suðuroy/Royn verjuni og so kundi Patrik Johannesen skorað. Hetta var eftir góðar 20 minuttum.
Løtuna fram til hálvleiks var tað TB/FC Suðuroy/Royn sum hevði meira av spælinum, men onki spurdist burturúr og so kundu leikararnir fara inn undir tak til ein heitan temunn í kalda og illsliga veðrinum.
Stutt inn í øðrum hálvleiki gjørdist Dánjal Godtfred skaddur og Eirikur Magnusarson avloysti unga vágbingin.
Løtu seinni lá bólturin aftur í TB/FC Suðuroy/Royn-málinum, tá Patrik enn eina ferð kundi skorað. Eitt sindur typiskt hevur ein hug at taka til, so bleiv tveymálskjúttin fyrrverandi TB og FC Suðuroy leikarin Patrik Johannesen, sum gjørdi málið hjá havnafelagnum.
Nú sá út til, at serfrøðingarnar framvegis kundu kalla seg serfrøðingar eftir dystin, tí hetta var jú veruliga testin hjá TB/FC Suðuroy/Royn.
Men Jón Krosslá Poulsen og hinir á TB/FC Suðuroy/Royn vildu ikki geva skarvin yvir enn. Fáar minuttir eftir 0-2 málið hjá Patriki kundi Jón skjóta bóltin í netmaskarnar hjá B36. B36 verjan fekk ikki bóltin burtur úr egnum brotssparksteigi og hetta bleiv straffa.
TB/FC Suðuroy/Royn hevði lagt seg munandi longur fram á vøllin og nú skuldi útjavnandi málið fáast. Jón kundi stutt eftir gerast tveymálsskjútti eins og Patrik, tá hann við eitt sindur av hepni kundi skjóta útjavnandi málið, men so varð ikki.
Samstundis sum at TB/FC Suðuroy/Royn otaðu seg longur og longur fram á vøllin, so legði B36 seg longur aftur fyri at verja. Uppskriftin hjá B36 ljóðaði so sera einføld tað sum restaði av dystinum, verja væl og so fáa nøkur skjótálop.
Men tað eydnaðist ikki B36 at verja tað heim, tí tá fimm minuttur restaðu í bleiv brotsspark til TB/FC Suðuroy/Royn eftir at Oddmar Færø tók hondina í nýtslu inni í brotssparksteiginum. Dómarin var ikki í iva og tað var toppskjúttin í Suðuroynni ei heldur, Jón Krosslá Poulsen skoraði úr ellivu metrum. 2-2 og lív var av álvara í við Stórá, tí nú var tað TB/FC Suðuroy/Royn sum lá omaná og áskoðarafjøldin droymdi um enn eitt mál til heimaliðið.
DREYMURIN GJØRDIST VERULEIKI! Tá 90 minuttir vóru farnir so kom 3-2 málið til TB/FC Suðuroy/Royn, Poul Ingason gjørdi sigursmálið við Stórá og sostatt mugu serfrøðingarnir allarhelst viðurkenna, at her er talan um eitt lið, sum nú eisini hevur staðið seg sera væl í sonevndu fyrstu veruligu royndini. Víkingur er í skrivandi løtu aftanfyri og sostatt eru vit aftur oddalið í Effodeildini.


text:
Badmintonskúlin Summar 2021
Í ár skipar Havnar Badmintonfelag fyri Badmintonskúla fyri yngri leikarar. Badmintonskúlin verður í døgunum 29. juni til og við 2. juli.Havnar Badmintonfelag skipar fyri Badmintonskúla í Havn frá týsdegnum 29. juni til og við fríggjadegnum 2.juli. Skúlin er fyri børn í aldrinum 7 til 15 ár. Dentur verður lagdur á eina hendingaríka viku við góðari samveru, spølum og dyggari badmintonvenjing.
Badmintonskúlin er bæði fyri royndar leikarar og nýbyrjarar.
Hvør dagur verður býttur sundur í innan- og uttanduraspæl. So neyðugt er at hava innandura og uttandura skógvar/ítróttarklæðir við. Liðini verða samansett eftir aldri og styrki, so øll kunnu vera við. Børnini fara at venja antin fyrrapart ella seinnapart alla vikuna.
Morgunliðið er frá klokkan 9.00 til 12.00, og seinnapartsliðið frá klokkan 12.30 til 15.30 Kostnaðurin er kr. 450,- - íroknað frukt og t-shirt.
VENJARARNIRFleiri góðir og dugnaligir venjarar eru í ár teir eru Magnus Dal-Christiansen, Gunnva K. Jacobsen, Rúni Øster og Mariann Øster.
- Magnus er vanliga venjari í Havnar Badmintonfelag hjá U13 og U15/19 og hevur nógvar royndir innan badmintonlegursum heild.
- Gunnva venur dagliga í KMB 2000 í Danmark og hevur verið venjari hjá børnum í fleiri ár, áðrenn hon flutti til Danmarkar.
- Rúni er í dag hjálparvenjari hjá HBF og venur saman við Magnus á besta liðnum í Havnar Badmintonfelag.
- Harafturat eru Magnus, Gunnva og Rúni øll landsliðsleikarar.
- Mariann Øster er venjari í Miniton hjá HBF og hevur nógvar royndir innan badmintonspøl og læring. Hon hevur verið venjari á badmintonskúlanum í fleiri ár.
TILMELDINGINTilmeldingin er byrjað og fer fram fyri limir í Havnar Badmintonfelag í Klubmodul.
Ikki limir eru eisini vælkomnir og kunnu melda til við at senda teldupost til havnarbadmintonfelag@gmail.com. Upplýsið navn, aldur, teldupost og stødd á t-shirt.
Tilmeldingin er galdandi, tá tit gjalda 450 kr. á konto 6460-5382590.
Seinasta freist at melda til er hósdagin 3. juni.
Avmarkað er, hvussu nógv børn kunnu sleppa við. Tí ræður um at gera skjótt av við tilmeldingini.
Nærri kunning um Badmintonskúlan 2021 verður at síggja á facebook-síðuni hjá Havnar Badmintonfelag og hjá Badmintonsambandi Føroya.
Øll fáa beinleiðis boð umvegis t-post viðvíkjandi luttøku.


text:
Video: Herligur hósdagur
Glað fólk í regni sungu og dansaðu við til Lukas Graham og Danny & The Veetos.
Fyrsti dagurin á ársins Summar Festivali bjóðaði framúr konsertir, nógv fólk og regn.
Stóra navnið hóskvøldið var Lukas Graham, sum spældi sína seinastu konsert á einari ferð, sum byrjaði á Vágsbøi fyri tveimum árum síðani. Lukas Graham gav føroyingum alt, sum hann hevði eftir, og var sera takksamur fyri móttøkuna, hann enn einaferð fekk í Føroyum.
Danny & The Veetos høvdu poppveitslu á Vágsbøi, og á hinum pallunum vóru frálíkar konsertir við Konni Kass, Sámal Ravnsfjall, Olvheðin Jacobsen og Vincent.
Her ber til at síggja video, sum Raclip hevur framleitt, frá hósdegnum á Summar Festivalinum:
Summarfestivalurin 2017 Hósdagur from RACLIP on Vimeo.


text:
E. T.A. Hoffmann
1776-1822
E. T. Hoffman var týskur høvundur, juristur og tónasmiður.
hann var føddur í Königsberg, men sum rithøvundur og tónleikari starvaðist hann seinni í Berlin.
Søgur Hoffmanns høvdu stóra ávirkan í 19. øld, og hann verður roknaður sum ein av høvuðspersónunum í romantisku rørsluni. Hann verður sagdur at hava skapað eitt nýtt ævintýrslag, tað realistiska ævintýrslagið.
Bókin Nøtabrótarin kom út í 1816 og gav russiska tónaskaldinum Tchaikovsky íblástur til tónleikin, sum hann skrivaði til ballettina við sama navni í 1892.
Útgávur:
1997 Nøtabrótari
Ummæli:
Elin Heinesen: Nøtabrótari. Føringurin 26. mars 1998


text:
Delaware
Stakríkið Delaware (enskt: State of Delaware) er eitt av minstu stakríkunum í Sambandsríkinum Amerika, men er eisini eitt av teimum vakrastu. Íbúgvatættleikin í Delaware á 179/km², er hægri enn í flestu amerikansku statunum. Tann 1. jan. 2015 var íbúgvatalið 935 614. Høvuðsstaðurin eitur Dover. Størsti býur er Wilmington (71 305 fólk) á eysturstrondini við Atlantshav. Næststørsti býurin er Dover. Eyknevni er Hin Fyrsta Staturin (enskt: The First State).
Landalæra[rætta | rætta wikitekst]
Delaware liggur á Delmarva-hálvoynni millum Maryland og Delaware-víkina. Í norðri hevur Delaware mark við Pennsylvania, í suðri og í vestri við Maryland. Í eystri liggur Atlantshavið. Samlaða støddin er einans 6452 km². Delaware er millum lægsta og slættasta hálvoyggin í USA. Hægsta lendið er ikki meir enn 136 m yvir vatnskorpuni (Ebright Azimuth). Í Delaware er nógv avfall um veturin, og har kann ofta vera kavi.
Delaware plaga amerikanir at býta í 3 partar: New Castle County, Sussex County og Kent County. Stakríkið er vakurt, langir firðir ganga inn í stakríkið og fram við teimum eru ofta stórar skógvaksnar herðar. Áirnar eru nógvir, og av tí nógva avfalli kunna tær ofta vera heilt stríðar. Tann longsta er Delaware River (484 km).
Søga[rætta | rætta wikitekst]
Delaware er nevndur eftir Thomas West, 3. baron “De La Warr” (1577-1618), ið var guvernørur í bretska hjálandinum Virginia. Í 1787 bleiv Delaware lutstatur í USA. Delaware var fyrsta stakríkið í USA. Stakríkið er eisini eitt av ríkastu statum í USA.[1]
Myndir[rætta | rætta wikitekst]
Sí eisini[rætta | rætta wikitekst]
Keldur[rætta | rætta wikitekst]